Leksioni 1.3.2 Provat elektronike, Praktika & Procedura

|  |  |  |
| --- | --- | --- |
| Leksioni 1.3.2 Provat elektronike, Praktika & Procedurat | | Kohëzgjatja: 120 minuta |
| **Burimet që kërkohen:**   * PC/Laptop me programe në version të pajtueshëm me materialet e përgatitura. * Qasje në internet (nëse ka). * PowerPoint ose prezantime të tjera. * Shembuj hardueri kompjuterësh (nëse gjenden).\* * Kopje e udhëzuesit të Këshillit të Evropës për provat elektronike. * Kopje të materialit përgatitor të provave elektronike për këtë kurs. * Kopje të shtypura të udhëzuesit të përdorur në këtë sesion   \* Rekomandohet që trajneri të marrë pjesë të ndryshme harduer kompjuterësh për t’i përdorur në pjesën që vijon. Këto pjesë duhet të përfshijnë artikuj që përmbajnë prova dhe disa që nuk përmbajnë prova, të tillë si ushqyes, kabllo, etj. Pastaj ato mund t’u shpërndahen pjesëmarrësve dhe secili mund të pyetet për të thënë nëse ajo pjesë pajisjeje që ka në dorë mund të përmbajë prova elektronike. Është me rëndësi të theksohet gjatë sesionit se përveç provave elektronike, artikujt mund të kenë edhe prova tradicionale të tilla si gjurmë gishtash apo ADN. Diapozitivat me numër 18 deri në 42, që përshkruajnë pajisjet mund ta ndihmojnë trajnerin aty kur nuk ka qenë e mundur të siguroheshin mjete fizike për kursin. Trajneri thjesht mund t’i fshehë këto diapozitiva kur pajisjet përdoren ose t’i përdorë si materiale mbështetëse. | | |
| **Qëllimi i sesionit:**  Qëllimi i sesionit është t’u japë gjyqtarëve dhe prokurorëve njohuri rreth çështjeve që lidhen me provat elektronike, të tilla si llojet e ndryshme të provave që mund të hasin, si t’i marrin dhe trajtojnë ato gjatë hetimeve dhe si t’i paraqitin për përdorim në gjyqet penale. Po ashtu jepen edhe njohuri të mëtejshme për sfidat e marrjes së provave të tilla nga juridiksione të tjera. Përveç kësaj, kalimi i provave elektronike nga sekuestrimi në shqyrtim dhe paraqitje e tyre trajtohen në sesionin e shkurtër që flet për shkencën e kriminalistikës dixhitale. Shkalla e njohurive të hollësishme që kërkohen nga pjesëmarrësit mund të ndryshojë, në varësi të sistemit ligjor të vendit dhe shkallës së përfshirjes të pjesëmarrësve në fazën hetimore. Sesioni mbështetet në njohuritë që pjesëmarrësit duhet të kenë marrë gjatë leximit të materialit përgatitor të kursit, të përgatitur për të ulur kohën e caktuar këtij sesioni fillimisht prej 180 minutash, në kohën aktuale prej 120 minutash. | | |
| **Objektivat:**  Në fund të sesionit, pjesëmarrësit duhet të jenë në gjendje të:   * Diskutojnë përmbajtjen e Udhëzuesit të Këshillit të Evropës për Provat elektronike**.** * Diskutojnë lloje të ndryshme të provave elektronike**.** * Shpjegojnë parimet e praktikave më të mira që lidhen me sekuestrimin dhe trajtimin e provave elektronike**.** * Identifikojnë sfidat e ofruara nga “kutia e zezë, “të dhënat e gjalla” dhe burimet e Internetit të provave elektronike,duke përfshirë provat në “re”. * Diskutojnë pranueshmërinë e provave elektronike në proceset gjyqësore. * Shpjegojnë planifikimin dhe përgatitjen e duhur të kontrollit dhe bastisjes kur mund të gjenden prova dixhitale. * Shpjegojnë se si mund të sigurohet dhe dokumentohen një vendngjarjeje, kur bëhet fjalë për prova dixhitale. * Shpjegojnë termin Kriminalistikë Dixhitale. * Krahasojnë Kriminalistikën dixhitale me shkencat tradicionale kriminalistike. * Përcaktojnë të paktën tre nëndegë të Kriminalistikës Dixhitale. * Identifikojnë katër hapa në ekzaminimit e kriminalistikës dixhitale. * Bëjnë dallim midis dy kategorive të gjurmëve dixhitale. * Përshkruajnë se si Kriminalistika Dixhitale mund të mbështetë hetimet. | | |
| **Udhëzime për trajnerin**  Sesioni për provat elektronike është reduktuar në këtë version të kursit dhe është përgatitur një përmbledhje paraprake e tij me qëllim që pjesëmarrësit ta lexojnë përpara kursit. Trajneri mund të marrë parasysh që të bëjë një kontroll të shkurtër në fillim të sesionit për të parë nëse është lexuar materiali paraprak. Kjo mund të bëhet në formën e pyetjeve dhe përgjigjeve. Përmbajtja e materialit paraprak i ka njohur pjesëmarrësit me format e ndryshme të pajisjeve që mund të përmbajnë prova elektronike. Trajneri gjithashtu mund të shohë mundësinë e sigurimit të një numri pajisjesh elektronike, disa prej të cilave mund të përmbajnë prova elektronike. Një mënyrë tjetër për të vlerësuar shkallën e asimilimit nga pjesëmarrësit të materialit përgatitor është duke ua kaluar pajisjet dorë më dorë në fillim të sesionit. Sikurse me sesionet e tjera, edhe ky sesion jep informacion shtesë në shënimet e diapozitivit për ta ndihmuar trajnerin.  Diapozitivat që përbëjnë materialin përgatitor lihen pranë, me qëllim që trajneri të mund t’i përdorë për të përforcuar informacionin apo për ta treguar kur i përgjigjet pyetjeve. Qëllimi i tyre është që të përdoren si metodë për realizimin e leksionit.  Në leksion ka informacion për kontrollin dhe sekuestrimin e provave elektronike. Kjo përfshin përgatitjen dhe planifikimin, deri tek pajisjet që duhen marrë, dhe sekuestrimin konkret dhe aspektet e tjera të lidhura. Në varësi të sistemit ligjor të vendeve të pjesëmarrësve, interesi për to do të jetë i ndryshëm. Në juridiksionet e të drejtës anglo-saksone, gjyqtarët nuk kanë ndonjë rol në hetim apo në aktivitetet e lidhura si kontrolli dhe sekuestrimi. Megjithatë, ata duhet të kuptojnë provat kur paraqiten përpara tyre, kështu që një përmbledhje e çështjeve të lidhura me to mund të jetë me vend. Në juridiksione të tjera, gjyqtari mund të ketë një rol në hetim, dhe prokurorët mund të jenë ligjërisht përgjegjës për hetimin. Në këto raste, çështja e kontrollit dhe sekuestrimit....[mungon]. Çdo trajner është përgjegjës që të sigurohet për rolin e pjesëmarrësve, me qëllim për t’ua përshtatur materialet e trajnimit përkatësisht. Trajneri duhet të marrë parasysh kohën e përgjithshme që ka në dispozicion kur të vendosë për rëndësinë që duhet t’u kushtojë materialeve, duke kujtuar kontekstin e përgjithshëm të objektivave të mësimdhënies që qëndrojnë në themel të leksionit. | | |
| **Përmbajtja e leksionit** | | |
| **Numrat e diapozitivave** | **Përmbajtja** | |
| 1 deri te 6  Diapozitiva të detyrueshme | Diapozitivat prezantojnë sesionin dhe përfshijnë axhendën dhe objektivat e sesionit. Trajneri duhet të sigurohet që këto diapozitiva të jenë ndryshuar pasi të jetë vendosur të hiqen disa prej diapozitivave.  Diapozitivi 6 hap diskutimin me pjesëmarrësit. Trajneri duhet të nisë një diskutim me grupin, duke përcaktuar llojet e provave elektronike dhe duke inkurajuar pjesëmarrësit që të japin hollësi nga njohuritë që kanë për këtë temë. Trajneri duhet pastaj të listojë llojet e theksuara prej tyre në një tabak letre apo në tabelë të bardhë. Trajneri duhet ta plotësojë vetë listën kur audienca nuk vë në dukje llojet e provave. Lista duhet të përfshijë si llojet e provave, për shembull, kutinë e zezë, të dhënat e gjalla, kujtesën, Internetin, ashtu edhe burimet e provave, të tilla si ato që trajtohen në seksionin e teknologjisë së kursit. | |
| 7 deri në 12  Diapozitiva të rëndësishme | Këto diapozitiva përcaktojnë përkufizimet e provave dhe të provave elektronike. Në një farë mase ato janë edhe një rifreskim i informacionit të materialit paraprak për lexim.  Trajneri duhet të përgatitet për kursin, duke parë nëse ka përkufizime kombëtare në juridiksionin ku zhvillohet trajnimi, dhe nëse po, duhet ta përfshijë këtë informacion në prezantimin e tij. | |
| 13 deri në 46  Diapozitiva jo thelbësore | Këto diapozitiva përsërisin përmbajtjen e materialit përgatitor dhe duhet të përdoren për të realizuar mësimin. Trajneri ka opsionin e përdorimit të secilit prej diapozitivave, nëse lind nevoja gjatë sesionit, për të përforcuar një pikë apo për t’iu përgjigjur një pyetjeje nga pjesëmarrësit. Këto diapozitiva duhet të fshihen gjatë prezantimit gjatë prezantimit dhe është përgjegjësia e trajnerit të përgatitë diapozitiva për realizimin e kursit. | |
| 47 deri në 148 | Diapozitivat në pjesët vijuese trajtojnë Udhëzuesin e Këshillit të Evropës për Provat Elektronike, që është një aspekt i rëndësishëm i trajnimit. Prezantimi ndahet në seksione sikurse përshkruhet në seksionin vijues deri tek diapozitivat 148. | |
| 47 deri në 63  Diapozitiva të detyrueshme | Këto diapozitiva mbulojnë prezantimin dhe shpjegimin e udhëzuesit. Ato shpjegojnë me hollësi se si është strukturuar ai dhe nivelin në të cilën jepet informacioni. | |
| 64 deri në 71  Diapozitiva të detyrueshme | Kjo pjesë trajton parimet e provave elektronike. Parimet dhe lidhjet midis tyre duhet të shpjegohen qartë nga trajneri. Parimet janë përfshirë në materialin paraprak, megjithatë duhet t’u caktohet kohë e mjaftueshme gjatë kursit për të siguruar që pjesëmarrësit të familjarizohen me to. | |
| 72 deri në 80  Diapozitiva të rëndësishme | Këto diapozitiva mbulojnë konsideratat fillestare dhe planifikimin dhe përgatitjen për sekuestrimin e provave elektronike. Diapozitivat mbështeten me informacion shtesë në shënimet e diapozitivave. | |
| 81 deri në 88  Diapozitiva jo thelbësore | Kjo shpjegon çfarë dhe kush duhet të jetë në vendin e ngjarjes. Sikurse u përmend më herët, rëndësia e kësaj do të varet nga fakti nëse pjesëmarrësit përfshihen në fazën e hetimit. Nëse jo, trajneri duhet të shohë mundësinë e përfshirjes së këtij informacioni, dhe duhet t’i fshehë diapozitivat, sipas rastit. | |
| 89 deri në 98  Diapozitiva jo thelbësore | Kjo pjesë trajton sigurimin e vendit të ngjarjes dhe veprimet e para në vendin e ngjarjes. Edhe një herë, vendimi për përdorimin e këtyre diapozitivave do të varet nga përfshirja e pjesëmarrësve në aktivitetet e kontrollit dhe sekuestrimit. | |
| 99 deri në 104  Diapozitiva jo thelbësore | Këto diapozitiva shpjegojnë se si duhet dokumentuar vendi i ngjarjes. | |
| 105 deri në 125  Diapozitiva të rëndësishme | Kjo pjesë trajton llojet e materialeve që mund të hasen në vendngjarje dhe përshkruan aspektet dhe metodat e sekuestrimit. Diapozitivat mbështeten me informacion shtesë në shënimet e diapozitivave. Diapozitiva përfundimtare është një diagram për kontrollin dhe sekuestrimin dhe mund të përdoret nga trajneri për të prezantuar gamën e shtojcave të ngjashme të Udhëzuesit. | |
| 126 deri në 139  Diapozitiva të detyrueshme | Çështja e trajtuar në këtë pjesë është ajo e të dhënave të paqëndrueshme; duke përfshirë kriminalistikën e të dhënave të gjalla, ruajtjen në distancë, dhe të dhënat e Internetit. Kjo është një pjesë e rëndësishme meqë trajton kapjen e të dhënave që mund të ndryshohen dhe shpjegon proceset që duhen ndjekur për të siguruar ruajtjen e integritetit të të dhënave. Ka edhe një diagram tjetër të Këshillit të Evropës që bën dallimin midis “kutisë së zezë” dhe kapjes së të “dhënave të gjalla”. Diapozitivat mbështeten me informacion shtesë në shënimet e diapozitivave. | |
| 140 deri në 147  Diapozitiva jo thelbësore | Ky grup diapozitivash trajton rëndësinë e etiketimit të drejtë, transportimit dhe ruajtjes së provave elektronike dhe mjetet e ruajtjes së të dhënave. Kjo do të jetë me interes të kufizuar për ata që nuk merren me procesin e hetimit. | |
| 148 deri në 166  Diapozitiva të detyrueshme | Kjo pjesë trajton temën e rëndësishme të kriminalistikës dixhitale, me fjalë të tjera, se si përpunohen të dhënat e sekuestruara kur janë në situatë laboratorike. Kjo pjesë është marrë nga kursi i avancuar dhe është vënë në kursin prezantues për shkak të rëndësisë në rritje që ka për gjyqësorin. Diapozitivat janë të animuara për t’i dhënë mundësi trajnerit të bëjë pauzë dhe përfshijë të pranishmit në shpjegime. Jepet një krahasim midis kriminalistikës analoge dhe dixhitale dhe një shpjegim i procesit, si edhe rëndësia e të gjithë procesit. Diapozitivat mbështeten fort me grafika dhe informacion shtesë që gjendet në shënimet e diapozitivave. | |
| 167 deri në 170  Diapozitiva të detyrueshme | Diapozitivat e fundit e lejojnë trajnerit të shqyrtojë objektivat e të mësuarit me pjesëmarrësit, me qëllim që ata të jenë të sigurt se ato janë arritur. Kjo është gjithashtu një mundësi që pjesëmarrësit të ngrenë ndonjë çështje të mbetur apo të pa kuptuar mirë nga temat e trajtuara. Përveç kësaj, trajneri mund ta përdorë sesionin për të kontrolluar njohuritë e mësuara duke u bërë pyetje pjesëmarrësve. Kjo është me rëndësi duke qenë se nuk bëhet ndonjë vlerësim formal i kursit. | |
| **Ushtrime praktike**  Nuk janë parashikuar ushtrime praktike për këtë leksion. | | |
| **Vlerësimi/kontrolli i njohurive**  Nuk është kërkuar ndonjë kontroll apo vlerësim për njohuritë e marra në këtë sesion. | | |