**Plani i leksionit**

Leksioni 1.3.4 Bashkëpunimi ndërkombëtar

|  |  |  |
| --- | --- | --- |
| Leksioni 1.3.3 Bashkëpunimi ndërkombëtar | | Kohëzgjatja:  120 Minuta |
| **Burimet që kërkohen:**   * Laptop apo PC me program Windows 7, 8 ose 10 dhe Microsoft Office 2010 apo më të ri. * Projektor dhe ekran. * Tabelë e bardhë, tabakë letre, apo teknika të tjera për regjistrimin e kontributeve të nxënësve. * Këto burime nevojiten vetëm kur trajneri përdor prezantim në PowerPoint. | | |
| **Qëllimi i sesionit:**  T’u japë pjesëmarrësve informacion për bashkëpunimin ndërkombëtar në hetimet financiare dhe të krimit kibernetik. | | |
| **Objektivat:**  Në fund të leksionit, pjesëmarrësit duhet të jenë në gjendje të:   * Shpjegojnë rëndësinë e bashkëpunimit ndërkombëtar në synimin e të ardhurave të krimit online. * Shpjegojnë përfitimet që ka kombinimi i rrugëve të bashkëpunimit ndërkombëtar në fushën e krimit kibernetik, me provat elektronike si edhe hetimin financiar dhe të pastrimit të parave. * Dallojnë bashkëpunimin ndërkombëtar në shkëmbimin e informacionit dhe ndihmën e ndërsjellë ligjore. * Numërojnë rrjetet dhe organizatat përkatëse ndërkombëtare për shkëmbimin e informacionit. * Përshkruajnë natyrën, qëllimin dhe procesin e ndihmës së ndërsjellë ligjore (NNL-MLA). * Paraqesin instrumentet përkatëse ligjore ndërkombëtare. * Identifikojnë dispozitat përkatëse të Konventave të Budapestit dhe Varshavës, për të qenë në gjendje t’i përdorin ato me vend. | | |
| **Udhëzime për trajnerin**  Ky sesion ofron informacion për metodologjitë e bashkëpunimit ndërkombëtar në hetimet financiare dhe hetimet e krimit kibernetik.  I gjithë informacioni për këtë sesion përfshihet në prezantimin në PowerPoint, të titulluar “1.3.4 – Bashkëpunimi ndërkombëtar” në paketën me burime. Trajneri është përgjegjës për të siguruar që materialet të jenë të përditësuara. Ndryshime mund të bëhen; por objektivat duhet të arrihen. | | |
| **Përmbajtja e leksionit** | | |
| **Numrat e diapozitivave** | **Përmbajtja** | |
| Diapozitivi 3 | Krimi kibernetik dhe krimi online shpesh janë me natyrë ndërkufitare kështu që, si rrjedhojë, bashkëpunimi ndërkombëtar është thelbësor. Ekzistojnë rrjete dhe organizata për lehtësimin e shkëmbimit të informacionit në fushën e krimit kibernetik (të tilla si rrjeti 24/7 i Konventës së Budapestit dhe Europol-i EC3), të hetimeve financiare (CARIN) dhe të parandalimit dhe hetimit të pastrimit të parave (grupi EGMONT). Edhe INTERPOL-i po ashtu duhet përmendur.  Ndihma tradicionale e ndërsjellë ligjore është e nevojshme për ekzekutimin e urdhrave të gjykatës për mbledhjen e provave dhe për bllokimin dhe konfiskimin e pronës jashtë vendit, edhe nëse kjo mund të kërkojë shumë kohë. Mund të përdoren gjithashtu qasje alternative të tilla si Ekipet e Përbashkëta Hetimore (JIT-të), apo kryerja e hetimeve paralele.  Veçoritë e krimit online  Interneti, me gjithë aspektet e shumta pozitive që ka, gjithsesi, ofron mundësi për abuzime nga kriminelët që mund të veprojnë pothuaj në mënyra të padukshme, me shpejtësi, dhe në mënyrë anonime, për të fshehur identitetin e tyre (për shembull, duke përdorur shërbimet e Darknet-it), provat dhe gjurmët e fitimeve kriminale. Kjo karakteristikë e Internetit përfaqëson një sfidë për agjencitë ligjzbatuese.  Në çështje që përfshijnë kompjuterë ose Internetin, të cilat përdoren si mjet apo objekt i një krimi, autori nuk ka nevojë të jetë fizikisht i pranishëm në territorin e një juridiksioni. Po ashtu, edhe provat nuk duhet pa tjetër të jenë në territorin e atij juridiksioni. Me anë të përdorimit të Internetit, autori mund të veprojë në një vend, duke përdorur serverët që gjenden në një vend tjetër, për të synuar një viktimë në një vend të tretë, ndërsa të ardhurat e krimit përfundojnë në një vend të katërt. Interneti nuk njeh kufi, por megjithatë për policinë dhe prokurorët, kufijtë vazhdojnë të ekzistojnë. Pra, bashkëpunimi ndërkombëtar, për qëllimin e hetimit dhe mbledhjen e provave, është thelbësor. | |
| Diapozitivi 4 | Hetimet penale duhet t’u japin përgjigje pyetjeve të tilla si: kush qëndron pas një adrese të caktuar IP, kur ajo adresë IP është përdorur për të komunikuar me një viktimë apo një kriminel tjetër? Për të përcaktuar bashkëpunëtorët e një aktiviteti kriminal, mund të jetë me rëndësi të analizohet trafiku apo edhe përmbajtja e komunikimit që ruhet nga një shoqëri që zyrat qendrore i ka jashtë vendit. Gjithashtu, gjatë kryerjes së hetimeve financiare dhe analizës së flukseve të parave, është e rëndësishme që të ketë qasje në të dhënat për llogaritë bankare dhe transaksionet jashtë vendit, dhe mundësi për të shtyrë transaksionin (NJIF) ose të bllokohet transaksioni (urdhër gjykate) ose prona, për shembull, në një portofol për bitcoin.  Përballë sfidave të tilla, është e rëndësishme të kuptohet cilat janë mundësitë ligjore dhe praktike për të kërkuar dhe marrë ndihmë në formën e informacionit apo provave apo provave nga një vend i caktuar. Suksesi në çështje të caktuara shpesh varet nga kontaktet e vendosura, interesi dhe besimi i ndërsjellë.  Kombinimi i 3 aspekteve  Koncepti i synimit të të ardhurave të krimit online bashkon qasjet ndaj hetimit të krimit kibernetik, hetimit financiar dhe hetimit të pastrimit të parave, me qëllim rritjen e efikasitetit dhe suksesit të hetimeve penale dhe proceseve penale nga perspektiva e procedimit të një krimineli dhe synimit dhe konfiskimit të të ardhurave të krimit.  Është me rëndësi të njihen të mirat që ka kombinimi i mundësive të ndryshme të bashkëpunimit ndërkombëtar duke bashkuar të tre aspektet. Megjithatë, duhet vënë në dukje se, pavarësisht nga instrumentet e mundshme efikase të parandalimit dhe luftës ndaj pastrimit të parave, në disa vende, procedimi i krimit të pastrimit të parave vazhdon të jetë akoma sfidë.  Në rastet e hetimit të krimit online, shpejtësia është thelbësore. Kur ekzistojnë elementët e veprës penale të pastrimit të parave (të ardhurat kriminale fshihen apo maskohen,) NJIF-ja mund të përdorë pushtetin e vet për të pasur qasje në të dhëna bankare dhe mund ta shtyjë transaksionin e dyshimtë bankar dhe, për më tepër, mund të kërkojë të njëjtën masë nga një NJIF jashtë vendit. Më vonë, do të nevojitet një urdhër gjykate për të pasur qasje në të dhënat bankare dhe/ose për të bllokuar transaksionin jashtë vendit dhe Ndihma e Ndërsjellë Ligjore. | |
| Diapozitivi 5 | Bashkëpunimi i ligj-zbatuesve (policisë dhe prokurorisë) dhe shkëmbimi i informacionit është i domosdoshëm në hetimet ndërkufitare. Rrjetet përkatëse luajnë një rol të rëndësishëm në këtë drejtim.  Ndihma e ndërsjellë ligjore vazhdon ende të konsiderohet si mjeti kryesor për zbatimin e urdhrave të gjykatës për të mbledhur prova jashtë vendit. Kohëzgjatja e kësaj procedure formale shpesh përfaqëson një pengesë të madhe. Përdorimi i hetimeve të përbashkëta dhe ekipeve të përbashkëta hetimore adresojnë disa nga sfidat e efikasitetit.  Instrumentet ligjore ndërkombëtare, si të tilla si Konventa e Budapestit dhe e Varshavës, parashikojnë detyrimet ligjore për të ndihmuar një Palë tjetër të Konventës. Bashkëpunimi ndërkombëtar në raste konkrete është më efikas kur ekziston interesi i ndërsjellë. Prandaj është me rëndësi të krijohen marrëdhënie profesionale me homologët jashtë vendit. Rrjetet ndërkombëtare të ekspertëve ofrojnë mundësi për të shkëmbyer praktikat më të mira dhe ndërtuar besim. Disa rrjete ndërkombëtare janë krijuar edhe për të shkëmbyer informacion operacional. Në raste të tilla zbatohen rregullat për mbrojtjen e të dhënave personale. Meqë hetimi financiar duhet të kryhet paralelisht me hetimin e krimit kibernetik (dhe krimit online), është me dobi të identifikohen rrjetet përkatëse në fushat e krimit kibernetik dhe të provave elektronike, si edhe në fushat e synimit të të ardhurave të krimit (hetimi financiar) dhe parandalimit/hetimit të pastrimit të parave.  Në hetimin e veprave penale të kryera nga grupet kriminale ndërkombëtare, është e nevojshme të verifikohet nëse shkelësit kanë ndonjë pronë jashtë vendit. Në raste të tilla, bashkëpunimi ndërkombëtar i policisë apo prokurorisë është shumë i rëndësishëm. Një pikë kontakti në një forcë të huaj policore mund të këshillojë në lidhje me llojin e të dhënave për pronat që mund të përftohen nga burimet publike përmes bashkëpunimit policor, apo me anë të letrave të porosive. Një informacion i tillë mund ta bëjë përftimin e të dhënave shumë më të lehtë dhe të shpejtë.  Vini re, një bashkëpunim i tillë është operacional dhe këtu përjashtohet përdorimi i urdhrave të gjykatës. Rrjetet për të lehtësuar bashkëpunimin janë të ngritura. Edhe kur këto kanale nuk mund të përdoren për ndihmën formale të ndërsjellë ligjore, kushtet për ndihmën e ndërsjellë ligjore dhe këshilla të tjera praktike mund të shkëmbehen përmes këtyre kanaleve. Një bashkëpunim i tillë mund të shpjerë edhe në ngritjen e ekipeve të përbashkëta hetimore, të cilat në parim mund të lehtësojnë edhe qasjet efektive të ndihmës së ndërsjellë ligjore. Gjithashtu, kjo mund të shpjerë në hetime paralele në rastet e krimit ndërkufitar me më shumë autorë dhe viktima. | |
| Diapozitivi 6 | Kush mund të ndihmojë?  Rrjeti i Agjencive për Rimarrjen e pasurive (Aseteve) (CARIN)  <http://carin-network.org/>  CARIN është një rrjet informal ekspertësh/profesionistësh në fushën e gjurmimit, bllokimit dhe konfiskimit të pasurive. Europol-i është një sekretariat i përhershëm i CARIN-it. Shkëmbimi i praktikave më të mira dhe informacionit për mundësitë ligjore në fushën e synimit të të ardhurave të krimit. Informacioni operacional midis dy pikave të kontaktit mund të shkëmbehet në mënyrë të dyanshme.  Grupi Egmont  <https://egmontgroup.org/en>  Grupi Egmont është një organ me 152 Njësi të Inteligjencës Financiare (NJIF). Grupi Egmont është një platformë për shkëmbimin e sigurt të ekspertizës dhe inteligjencës financiare në luftën ndaj pastrimit të parave dhe financimit të terrorizmit (PP/FT). Ai përdoret për të shkëmbyer informacion operacional në një rast konkret midis NJIF-ve. Rrjeti i NJIF-ve përdoret për shkëmbimin e informacionit në lidhje me Raportet e Transaksioneve të Dyshimta (RTD), të dhënat bankare dhe për të shtyrë përkohësisht transaksionet financiare në bazë të një kërkese nga një NJIF (shih, Konventa e Varshavës, Kapitulli V, Nenet 46 dhe 47).  Rrjeti 24/7 i Konventës së Budapestit për shkëmbimin e informacionit dhe ndihmën, me qëllim hetimet apo proceset që kanë të bëjnë me vepra penale të lidhura me sistemet dhe të dhënat kompjuterike, ose për mbledhjen e provave në formë elektronike të një vepre penale (Shih Konventa e Budapestit, Neni 35).  INTERPOL, Europol (EC3 për krimin kibernetik) ose Eurojust janë kanale për policinë dhe prokurorët.  Për vendet e Evropës Juglindore:  Gjithashtu, edhe kontakte të tjera rajonale dhe bilaterale midis policisë dhe prokurorisë janë me rëndësi të madhe, të tilla si me Qendrën e Zbatimit të Ligjit të Evropës Juglindore (SELEC) apo Konventën për Bashkëpunimin Policor për Evropën Juglindore (PCCSEE).  Qendra e Evropës Juglindore për Zbatimin e Ligjit (SELEC)  <http://www.selec.org/>  Objektivi i SELEC-it, në kuadër të bashkëpunimit midis autoriteteve kompetente, është t’u ofrojë mbështetje shteteve anëtare dhe të rrisë bashkërendimin për parandalimin dhe luftën kundër krimit, duke përfshirë krimin e rëndë dhe të organizuar, kur një krim i tillë përfshin apo duket se përfshin një element të aktivitetit ndërkufitar.  Konventa për Bashkëpunimin Policor për Evropën Juglindore (PCCSEE) ofron kuadrin ligjor për bashkëpunimin e policive dhe shkëmbimin e informacionit.  <http://www.pccseesecretariat.si/>  Komiteti i Ekspertëve të Këshillit të Evropës – MONEVVAL dhe Konferenca e Palëve në CETS 198 në fushën e pastrimit të parave dhe financimit të terrorizmit, krimit kibernetik(T-CY), apo të bashkëpunimit në çështje penale (PC-OC) përveç detyrave përkatëse të tyre, ofron mundësi për ekspertët që të vendosin kontakte pune.  Trajneri duhet të shpjegojë se, ndonëse organet e mëposhtme përkatëse nuk janë rrugë për bashkëpunim ndërkombëtar, ato po bëjnë punë të rëndësishme në këtë fushë dhe mund të jenë me dobi të ndiqen raportet/plenaret e tyre në këtë fushë:  Komiteti i ekspertëve të Këshillit të Evropës për vlerësimin e masave kundër pastrimit të parave dhe financimin e terrorizmit (MONEYVAL), <http://www.coe.int/t/dghl/monitoring/moneyval/>  Konferenca e Palëve në CETS 198 (mekanizëm monitorimi bazuar në Konventën e Varshavës),  <http://www.coe.int/t/dghl/monitoring/cop198/about/about_en.asp>  Komiteti i Konventës së Krimit Kibernetik (T-CY), <http://www.coe.int/en/web/cybercrime/tcy>  Komiteti i ekspertëve për funksionimin e Konventës Evropiane për bashkëpunimin në çështje penale (PC-OC), <http://www.coe.int/t/DGHL/STANDARDSETTING/PC-OC/>  Task Forca për Veprime Financiare (FATF), <http://www.fatf-gafi.org/>  FATF-i është një organ ndër-qeveritar. Objektivat e FATF-it janë të vendosë standarde dhe promovojë zbatimin e masave ligjore, rregullatore dhe operacionale për luftën kundër pastrimit të parave, financimit terrorist dhe kërcënime të tjera të lidhura, për integritetin e sistemit financiar ndërkombëtar.  Ndihma e ndërsjellë ligjore, si formë bashkëpunimi formal dhe si rezultat i bërjes së një kërkese për ndihmë, mund të përdoret si provë në gjykatë. Kanalet e zakonshme të komunikimit janë përmes autoriteteve qendrore të caktuara, shpesh, përmes Ministrive të Drejtësisë. Kanalet e mundshme mund të jenë edhe Ministritë e Punëve të Jashtme apo përmes Interpol-it në raste urgjente.  Vini re se brenda BE-së, ndihma e ndërsjellë ligjore realizohet drejtpërdrejt midis autoriteteve përgjegjëse (prokurori/gjykata). Edhe Konventa e Varshavës (Neni 34) dhe e Budapestit (Neni 27/29) gjithashtu parashikojnë një qasje të tillë në raste urgjente, ku kërkesat zyrtare dërgohen edhe nëpërmjet autoriteteve qendrore.  Shteti marrës është i detyruar të njohë apo ekzekutojë kërkesën për bashkëpunim apo urdhrin e gjykatës.  Legjislacioni i vendit rregullon format e bashkëpunimit ndërkombëtar, përfshirë ndihmën e ndërsjellë ligjore, duke u mbështetur në instrumentet ligjore përkatëse ndërkombëtare. Në fushën e synimit të të ardhurave nga krimi online, Konventa e Këshillit të Evropës për pastrimin e parave, kontrollin, sekuestrimin dhe konfiskimin e të ardhurave të krimit dhe financimin e terrorizmit (Konventa e Varshavës) dhe Konventa e Budapestit për Krimin kibernetik janë konventat kyçe.  Zakonisht përmbajtja e një kërkese (kushtet ligjore dhe justifikimi) gjuha dhe kanali i komunikimit përcaktohen në ligj. Nëse nuk ekziston ndonjë marrëveshje ndërkombëtare me një vend të caktuar të tretë, bashkëpunimi do të ishte i mundur në bazë të parimit të reciprocitetit.  Identifikoni legjislacionin përkatës të brendshëm që përcakton kushtet e bashkëpunimit ndërkombëtar (legjislacioni për policinë dhe prokurorinë) dhe ndihmën e ndërsjellë ligjore (legjislacioni për procesin penal/bashkëpunimin ndërkombëtar). | |
| Diapozitivi 7 | Bashkëpunimi ndërkombëtar mund të përshkruhet nga perspektiva procedurale dhe institucionale (kush bën çfarë). Ndërsa rrjetet përkatëse ndërkombëtare janë shtuar për të ilustruar rrugët e ndryshme.  Në rastet e hetimeve të krimit kibernetik dhe të krimit online, bashkëpunimi ndërkufitar nxitet nga nevojat e hetimit të brendshëm dhe afati kohor i disponueshëm. Për shembull, në rastin e mashtrimeve të CEO-ve, siç shpjegohet në pjesën për krimin kibernetik, policia apo personi i kontaktit në prokurori jashtë vendit mund të japë këshilla për kushtet ligjore në vendin e tretë dhe për qasjen më efikase ndaj ndihmës së ndërsjellë ligjore. Në varësi të kushteve të parashikuara në legjislacionin e vendit, policia mund t’i propozojë prokurorisë të bëjë kërkesë për një urdhër gjykate që të ekzekutohet jashtë vendit, në lidhje me një kërkesë për kontroll banese, marrje në pyetje dhe qasje në të dhënat bankare, urdhër bllokimi, sekuestrim të provave elektronike, duke përfshirë edhe vënien në dispozicion të të dhënave të trafikut apo të dhënave për brendinë e komunikimit elektronik.  Ndihmën e ndërsjellë ligjore nevojitet edhe për ekzekutimin e urdhrave të bllokimit apo konfiskimit, nëse prona ndodhet jashtë vendit. Megjithatë, administrimi i pasurive të ngrira, kostot e administrimit, disponimi dhe ndarja e pasurive të konfiskuara kërkojnë masa praktike dhe marrëveshje midis të dy Palëve.  Dispozitat e transferimit të proceseve në çështje penale, ekstradimi dhe transferimi i personave të dënuar gjithashtu janë përcaktuar nga instrumentet ligjore të brendshme dhe ndërkombëtare.  Gjyqtari që jep urdhrin e gjykatës, sipas legjislacionit të vendit, duhet gjithashtu të marrë parasysh kërkesat e lidhura me ndihmën e ndërsjellë ligjore, në bazë të një konvente apo praktike specifike, në bashkëpunim me vendin e tretë. Autoriteti qendror përgjegjës për bashkëpunimin ndërkombëtar, zakonisht Ministria e Drejtësisë, mund të jetë në gjendje të ofrojë këshillat e nevojshme.  Ka një detyrim për të ekzekutuar kërkesat që plotësojnë kushtet, por efikasiteti dhe shpejtësia varen nga kontaktet dhe besimi i drejtpërdrejt i ndërsjellë. Në fushën e provave elektronike, bashkëpunimi vullnetar dhe i drejtpërdrejt me ofruesit e shërbimit të internetit (ISP) është shumë i rëndësishëm, kur lejohet nga legjislacioni i vendit. Në veçanti, kjo ndodh me ofruesit e shërbimeve shumëkombëshe (Facebook, Google, Microsoft, etj,) me qendër në Shtetet e Bashkuara, që bën të mundur ruajtjen në kohë të të dhënave deri sa kërkesa për ndihmë të ndërsjellë ligjore të transmetohet dhe informacioni për abonentët të bëhet i njohur, duke marrë parasysh legjislacionin e vendit të shtetit kërkues.  Duke qenë se procesi i ndihmës së ndërsjellë ligjore për mbledhjen e provave apo ekzekutimin e kërkesave të gjykatës në praktikë mund të marrë një kohë të gjatë, kohë që hetuesit në realitet nuk e kanë, po promovohen forma alternative bashkëpunimi të tilla si, ekipet e përbashkëta hetimore (JIT-të) apo hetimet paralele. Në një rast me interes të ndërsjellë dhe përfshirje intensive, autoritetet përgjegjëse priren të veprojnë dhe reagojnë në kohë. | |
| Diapozitivi 8 | Konventat përkatëse të tilla si Konventa e Varshavës dhe Konventa e Budapestit të Këshillit të Evropës, si edhe Konventa Evropiane për ndihmën e ndërsjellë ligjore në çështje penale dhe protokollet shtesë parashikojnë detyrimin ligjor dhe rrugët dhe mundësitë për shkëmbimin e informacionit dhe ekzekutimin e urdhrave të gjykatës në rastet e bashkëpunimit ndërkufitar.  Trajneri duhet të kujtojë se bashkëpunimi me Palët në Konventën pararendëse të Strasburgut të vitit 1990 për Pastrimin, Kontrollin, Sekuestrimin dhe Konfiskimin e të Ardhurat nga Krimi rregullohet në Nenin 49, paragrafi 6, i Konventës së Varshavës.  Gjithashtu Konventa e Kombeve të Bashkuara kundër Trafikut të paligjshëm të lëndëve narkotike dhe substancave psikotrope (Konventa e Vjenës) e vitit 1988 dhe Konventa e Kombeve të Bashkuara kundër Krimit të Organizuar Ndërkombëtar (Konventa e Palermos) e 2001 janë me rëndësi në këtë fushë.  Gjithashtu marrëveshjet dypalëshe për ndihmën e ndërsjellë ligjore në çështje penale dhe marrëveshjet për bashkëpunimin policor janë po ashtu me rëndësi në këtë drejtim.  Instrumentet ligjore ndërkombëtare përmbajnë aspekte të penalizimit të sjelljes, të drejta procedurale (instrumentet e hetimit) dhe bashkëpunimin ndërkombëtar, përfshirë bazën ligjore për ndihmën e ndërsjellë ligjore (NNL-MLA).  Fushat e bllokimit dhe konfiskimit të të ardhurave të krimit dhe pastrimit të parave (Konventa e Varshavës) and krimit kibernetik(Konventa e Budapestit) do të adresohen nga perspektiva e bashkëpunimit ndërkombëtar dhe ndihmës së ndërsjellë ligjore. Ato parashikojnë rrugët që mund të përdoren dhe kombinohen për të arritur rezultate më efikase në kryerjen e hetimeve paralele financiare dhe hetime të krimit (kibernetik).  Konventa e Varshavës parashikon ngritjen e autoriteteve qendrore për hetimin, bllokimin dhe konfiskimin dhe ndihmën e ndërsjellë ligjore. Në situata urgjente, parashihet bashkëpunimi i drejtpërdrejtë midis autoriteteve përgjegjëse gjyqësore dhe të prokurorisë (Neni 34) si edhe bashkëpunimi i drejtpërdrejt midis Njësive të Inteligjencës Financiare (NJIF-ve), duke përfshirë shtyrjen administrative të transaksioneve.  Konventa e Budapestit parashikon që rrjet bashkëpunimi 24/7 (në nivel policie dhe/ose prokurorie) dhe bën të mundur gjithashtu dërgimin e kërkesave për ruajtje të dhënash dhe mbledhje provash.  Gjithashtu mund të përdoret edhe Konventa tradicionale për ndihmën e ndërsjellë ligjore dhe protokollet e saj. | |
| Diapozitivi 9 | Dispozitat përkatëse për bashkëpunimin ndërkombëtar të disponueshme sipas Konventave të Varshavës dhe të Budapestit duhet të paraqiten për të bërë të mundur identifikimin e mundësive të duhura kur kombinohen hetimi i krimit kibernetik me hetimin financiar dhe hetimin e pastrimit të parave (dhe parandalimi). Bashkëpunimi përdoret në varësi të dispozitave të brendshme dhe duke parashikuar mbrojtje për shtyrje apo refuzim të kërkesës (Konventa e Varshavës, Seksioni 5, Neni 27, dhe Konventa e Budapestit, Neni 25/4 dhe 27/4 dhe 5). Neni 24 i Konventës së Budapestit po ashtu rregullon ekstradimin. | |
| Diapozitivi 10-14 | Parimet dhe masat e përgjithshme të bashkëpunimit ndërkombëtar(Konventa e Varshavës, Neni 15).  Palët bashkëpunojnë në mënyrë të ndërsjellë për qëllimin e hetimeve dhe proceseve që synojnë konfiskimin e mjeteve dhe të ardhurave. Pala përmbush kërkesat për konfiskimin e artikujve të caktuar apo kërkesën për të paguar një shumë parash që i korrespondon vlerës së të ardhurave dhe për ndihmë hetimore dhe masa të përkohshme, me idenë e përdorimit të secilës nga format e konfiskimit.  (Konventa e Budapestit, Neni 23 dhe 25)  Palët ofrojnë ndihmë të ndërsjellë për qëllimin e hetimeve apo proceseve që kanë të bëjnë me vepra penale të lidhura me sisteme dhe të dhëna kompjuterike, ose për mbledhjen e provave të një vepre penale në formë elektronike.  Ndihma hetimore  (Konventa e Varshavës, Nenet 16 – 20) Palët ndihmojnë në identifikimin dhe gjurmimin e mjeteve dhe të ardhurave, që përfshin sigurimin e provave në lidhje me ekzistencën, vendndodhjen apo lëvizjen, natyrën, statusin ligjor apo vlerën e pronës së sipërpërmendur. Një ndihmë e tillë përfshin edhe kërkesat për informacion për llogari bankare, apo transaksione bankare dhe monitorimin e transaksioneve bankare dhe informacionin spontan.  (Konventa e Budapestit, Nenet 31-34): Ndihma e ndërsjellë në lidhje me të drejtat hetimore: Qasja në të dhëna të ruajtura kompjuterike; qasje ndërkufitare në të dhëna të ruajtura kompjuterike me pëlqim apo në të dhëna të disponueshme për publikun; ndihmë e ndërsjellë në lidhje me mbledhjen në kohë reale të të dhënave të trafikut, ndihmë e ndërsjellë në lidhje me përgjimin e përmbajtjes së të dhënave.  Informacioni spontan  (Konventa e Varshavës, Neni 20) dhe (Konventa e Budapestit, Neni 26): Një palë mundet që, brenda kufijve të ligjit të saj të brendshëm dhe pa kërkesë të mëparshme, t’i përcjellë një pale tjetër informacion të përftuar në kuadër të hetimit të saj kur e gjykon se publikimi i një informacioni të tillë mund ta ndihmojë palën tjetër marrëse në fillimin apo kryerjen e hetimeve apo proceseve në lidhje me veprat penale, në përputhje me këtë Konventë apo se mund të shpjerë në një kërkesë për bashkëpunim nga ajo palë sipas këtij Kapitulli. (2...)  Masa të përkohshme.  (Konventa e Varshavës, Nenet 21-22): Palët duhet të marrin masa të përkohshme të tilla si bllokimi apo sekuestrimi, për të parandaluar çdo marrëdhënie me transferimin apo disponimin e pronës dhe të japin spontanisht të gjithë informacionin me rëndësi për masën provizore.  (Konventa e Budapestit, Nenet 29-30): parashikon masat e mëposhtme: Konservimi i përshpejtuar i të dhënave të ruajtura kompjuterike, publikimi i përshpejtuar i të dhënave të ruajtura të trafikut.  Konfiskimi (Traktati i Varshavës) Palët kërkohen ose të zbatojnë një urdhër konfiskimi ose të dërgojnë kërkesë autoriteteve të tyre kompetente për qëllimin e sigurimit të një urdhri konfiskimi dhe ta zbatojnë atë. Kjo përfshin kërkesën për të paguar një shumë parash që i korrespondon vlerës së të ardhurave, ose konfiskimin e artikullit konkret të pronës (Neni 23). Paragrafi 5 i Nenit 23 parashikon ekzekutimin e një kërkese gjyqësore për masa që është e barasvlershme me heqjen e pronës, që nuk janë sanksione penale (konfiskimi i bazuar jo tek dënimi).  Neni 25 përcakton rregullat e ndarjes së pasurive: prona disponohet kryesisht nga Pala ekzekutuese, përveç se kur kërkohet që t’i japë përparësi kthimit të saj tek Pala kërkuese, me qëllim që të mund të kompensojë viktimën apo ta kthejë pronën tek pronarët e saj të ligjshëm.  Përjashtim për komunikimin e drejtpërdrejtë  (Konventa e Varshavës, Neni 34) Në rast urgjence, sipas Nenit 34/2, kërkesat mund t’u dërgohen drejtpërdrejt autoriteteve gjyqësore, duke përfshirë prokurorët, me një kopje dërguar përmes autoriteteve qendrore. Sipas Nenit 34/3, një kërkesë për komunikim mund të bëhet përmes (Interpol-it). Sipas Nenit 34/5, kërkesat jo shtrënguese mund të transmetohen drejtpërdrejt midis autoriteteve kompetente. Sipas Nenit 34/6, është i mundur edhe shkëmbimi i drejtpërdrejtë i një projekt-kërkese.  (Konventa e Budapestit, Neni 27/9) parashikon një dispozitë të ngjashme në raste urgjente.  Rrjeti 24/7  (Konventa e Budapestit, Neni 35): çdo Palë duhet të caktojë një person kontakti që të jetë i disponueshëm çdo ditë të javës gjatë 24 orëve (24/7) me qëllim për të siguruar ofrimin e ndihmës së menjëhershme për qëllimin e hetimeve apo proceseve që kanë të bëjnë me vepra penale të lidhura me sisteme dhe të dhëna kompjuterike, ose për mbledhjen e provave të një vepre penale në format elektronik. Një ndihmë e tillë përfshin lehtësimin, ose, nëse lejohet nga ligji dhe praktika e brendshme e vendit, marrjen drejtpërdrejt të masave të mëposhtme: ofrimin e këshillave teknike, ruajtjen e të dhënave sipas Neneve 29 dhe 30; mbledhjen e provave, ofrimin e informacionit ligjor dhe gjetjen e vendndodhjes së të dyshuarve.  Bashkëpunimi i NJIF-ve  (Konventa e Varshavës, Kapitulli V, Nenet 46 dhe 47): NJIF-të shkëmbejnë në mënyrë spontane apo me kërkesë dhe/ose në përputhje me këtë Konventë ose në përputhje me memorandume mirëkuptimi ekzistuese apo të ardhshme që përputhen me këtë Konventë, çdo informacion të mundshëm që mund të lidhet me përpunimin apo analizën e informacionit ose, sipas rastit, me hetimin e NJIF-së për sa u takon transaksioneve financiare të lidhura me pastrimin e parave dhe personave fizike apo juridikë të përfshirë në të. Neni 47: Shtyrja nga NJIF-ja e transaksioneve financiare. | |
| Diapozitivi 15 | Trajneri duhet të diskutojë me pjesëmarrësit:   * Kush është autoriteti qendror i vendit për konventat e Varshavës dhe të Krimit kibernetik? * Kush është pika e kontaktit për CARIN-in, Grupin Egmont dhe rrjetin 24/7? * A është ngritur ndonjë ARO? * Cili vend është anëtar i Konferencës së Palëve në CETS 198, MONEYVAL dhe T-CY?   Legjislacioni i vendit për:   * Grupet e përbashkëta hetimore (JIT), hetimet paralele   Ndihma e ndërsjellë ligjore. | |
| Diapozitivat 16-32 | Këto diapozitiva listojnë problemet praktike që mund të dalin gjatë përpjekjes për bashkëpunim ndërkombëtar. Trajneri duhet t’i përdorë këto diapozitiva për t’u treguar delegatëve faktorët e ndryshëm që kërkohen për t’u marrë parasysh në ushtrimin e të drejtave të tyre për të siguruar bashkëpunimin ndërkombëtar. | |
| Diapozitivi 33 | Trajneri duhet të diskutojë me pjesëmarrësit:   * Cilët autoritete vendore përfshihen në bashkëpunimin ndërkombëtar: shkëmbimin e informacionit, ndihmën e ndërsjellë ligjore dhe shtyrjen e transaksioneve? * Rrjetet dhe organizatat përkatëse? Kush janë pikat kombëtare të kontakteve? * Kush është autoriteti qendror për Konventën e Varshavës dhe Konventën e Budapestit? * Cili informacion mund të kërkohet dhe cila kërkesa procedurale mund të bëhet në bazë të Konventave të Varshavës dhe të Budapestit? * Cili është ligji përkatës i vendit që mbulon bashkëpunimin ndërkombëtar (policinë, prokurorinë,ndihmën e ndërsjellë ligjore)? * Si është praktika në lidhje me bashkëpunimin e drejtpërdrejtë të ISP-ve në Shtetet e Bashkuara? * Të dhënat për ndihmën e ndërsjellë ligjore/statistikat (hyrëse/dalëse)? * Numrin e hetimeve financiare ndërkufitare dhe shkëmbimin e informacionit. * Numrin e kërkesave për ndihmë të ndërsjellë ligjore për urdhra për të dhëna bankare (hyrëse/dalëse). * Numrin e kërkesave për ndihmë të ndërsjellë ligjore për urdhra bllokimi/konfiskimi (hyrëse/dalëse). * Numrin e kërkesave për ndihmë të ndërsjellë ligjore në çështjet e krimit kibernetik, ndihma e ndërsjellë ligjore për abonentët, trafikun dhe përmbajtjen e të dhënave, provat elektronike. | |
| Diapozitivi 34 | Ushtrim  Diskutoni dispozitat e brendshme ligjore dhe jurisprudencën për:   * Kërkesën për ndihmë të ndërsjellë ligjore dhe ekzekutimin e saj: * Qasjen në të dhëna bankare. * Qasjen në abonentët e ISP-së, të dhëna për trafikun dhe përmbajtjen e të dhënave, përfshirë përgjimin. * Kërkesën për parandalim drejtpërdrejt në ISP. * Qasjen, sekuestrimin dhe analizën kriminalistike të të dhënave të ruajtura në kompjuter (provat elektronike). * Bllokimin e transaksionit/pronës. * Konfiskimin e pronës. * Ndarjen e pasurive.   Ofroni /diskutoni modele/formularë për:   * Kërkesat për ndihmë të ndërsjellë ligjore në bazë të legjislacionit të vendit në lidhje me Konventat e Budapestit dhe Varshavës. * Konservimin e përshpejtuar të të dhënave të ruajtura në kompjuter dhe bërjen e njohur të të dhënave të trafikut. * Kërkesën e drejtpërdrejt për ruajtje në ISP. * Kërkesën përmes rrjetit 24/7 (Konventa e Budapestit). * Kërkesën e NJIF-së për ta shtyrë transaksionin financiar jashtë vendit. | |
| Diapozitivi 35 | Trajneri duhet të përmbledhë objektivat e sesionit me delegatët për t’u dhënë mundësi atyre të bëjnë pyetje për materialet e mbuluara nga ky modul. | |
| **Ushtrime praktike**  Në këtë leksion nuk janë paraparë ushtrime praktike. | | |
| **Vlerësimi/Kontrolli i njohurive**  Për këtë leksion nuk është përgatitur ndonjë kontroll apo vlerësim njohurish. | | |