**Plani i Leksionit**

Leksioni 1.3.3 Prezantimi me Hetimet Financiare

|  |  |  |
| --- | --- | --- |
| Leksioni 1.3.3 Prezantimi me hetimet financiare | | Kohëzgjatja: 90 minuta |
| **Burimet e kërkuara**   * Laptop ose PC që punon me programin Windows 7, 8 ose 10 dhe me Microsoft Office 2010 ose version me të ri. * Projektor dhe ekran. * Dërrasë e bardhë, tabakë letre, apo teknika të tjera për regjistrimin e kontributeve të nxënësve. * Këto burime nevojiten vetëm nëse trajneri përdor prezantim me PowerPoint. | | |
| **Qëllimi i sesionit:**  Qëllimi i këtij sesioni është t’i prezantojë pjesëmarrësit me hetimet financiare. | | |
| **Objektivat:**  Në fund të leksionit, pjesëmarrësit duhet të jenë në gjendje të:   * Shpjegojnë rëndësinë e konfiskimit të të ardhurave të krimit dhe lidhjen e tij me hetimin e krimit kibernetik (dhe online). * Përkufizojnë çfarë është një hetim financiar. * Numërojnë instrumentet ligjore ndërkombëtare përkatëse. * Përcaktojnë kushtet përkatëse. * Kuptojnë katër elementët e një hetimi financiar. * Përshkruajnë regjimet e ndryshme të konfiskimit. * Shpjegojnë lidhjen me pastrimin e parave. * Kuptojnë rolin e NJIF-së (Njësia e Inteligjencës Financiare) në hetimet e pastrimit të parave. | | |
| **Udhëzime për trajnerin**  Ky sesion ofron informacion bazë për hetimet financiare, për ata që nuk janë të njohur me hetimet financiare.  I gjithë informacioni për këtë sesion përfshihet në prezantimin në PowerPoint, titulluar “Sesioni 1.3.3 – Hetimet financiare” në paketën burimore. Trajneri është përgjegjës për të siguruar që materialet të jenë të përditësuara. Ndryshime mund të bëhen, por duke pasur parasysh që të arrihen objektivat.  Kini parasysh se trajneri e rishikon materialin dhe e përditëson atë, sipas rastit, për të pasqyruar legjislacionin e vendit ku ky kurs është duke u dhënë. Gjithashtu, duhen zhvilluar edhe diskutime në grup për temat e urdhrave të bllokimit (ngrirjes) urdhrave për qasje në bankat e të dhënave, urdhrat e konfiskimit. | | |
| **Përmbajtja e leksionit** | | |
| **Numrat e diapozitivave** | **Përmbajtja** | |
| Diapozitivi 5 | Një nga motivet kryesore të krimit të rëndë dhe të organizuar, përfshirë krimin kibernetik, është fitimi financiar. Ndër mjetet më efikase të luftës së krimit të organizuar është zbulimi i tij, bllokimi dhe konfiskimi i mjeteve dhe të ardhurave të krimit.  Konfiskimi i të ardhurave të krimit ka efekte të shumta:   * Parandaluese, duke qenë se fitimi ekonomik është arsyeja për kryerjen e shumicës së veprave penale; * Parandalon infiltrimin e të ardhurave të kundërligjshme dhe korrupsionit në ekonominë e ligjshme; * Heq instrumentin e kryerjes së krimeve të ardhshme; * Ndihmon të sulmohen drejtuesit e lartë të një organizate kriminale; * Mbron shtetin ligjor dhe parimin që askush nuk duhet të përfitojë nga krimi.   Sistemi dhe procedura e konfiskimit mund të ndahen në tre faza:   1. Faza hetimore - hetimi financiar, ku të ardhurat e krimit identifikohen dhe përcaktohet vendndodhja e tyre dhe mblidhen prova për pronarin (pronarët) e tyre, si dhe informacion për pronën e tij/të tyre. Rezultati i hetimit financiar mund të jetë një masë e përkohshme (bllokimi) i pronës për të siguruar konfiskimin e mëvonshëm të urdhëruar nga gjykata. 2. Faza gjyqësore, kur i pandehuri dënohet (ose nxirret i pafajshëm) dhe vendimi për konfiskimin janë të formës së prerë. 3. Faza e disponimit, kur prona aktualisht konfiskohet dhe disponohet nga Shteti bëhet në përputhje me ligjin, duke marrë parasysh ndarjen ndërkombëtare të pasurisë. | |
| Diapozitivi 6 | Hetimi financiar mund të ketë disa kuptime, për shembull, hetimi i krimit financiar apo hetimi për qëllime tatimore. Instrumentet ligjore ndërkombëtare nuk parashikojnë përkufizimin e hetimit financiar, por në kuadër të bllokimit dhe konfiskimit të të ardhurave të krimit, përkufizimi përshkrues i dhënë nga Task Forca e Veprimit Financiar (FATF) mund të përdoret si një shembull.    Duhet të kihet parasysh se termi “hetim financiar” mund të përfshijë si hetimin për synimin e të ardhurave të krimit në kuadër të procedurës penale, ashtu edhe me anë të një procedure të (veçantë) civile (*in rem* – kundër një objekti). Gjithashtu duhet të kihet parasysh se hetimi financiar mund (por jo pa tjetër) të përkojë me një hetim për pastrim parash.  Hetimi financiar është një metodë hetimore që duhet të përdoret paralelisht me një hetim penal të një krimi fitimprurës. Hetimi financiar, sipas legjislacionit të vendit, mund të kryhet edhe në fazën gjyqësore, me qëllimin kryesor (por jo përfundimtar) të gjurmimit dhe bllokimit të të ardhurave të krimit, me idenë e konfiskimit përfundimtar të tyre.  Hetim financiar është përkufizuar nga FATF-i[[1]](#footnote-1) si një hetim në çështjet financiare të lidhura me një aktivitet kriminal, me idenë për të:   * Përcaktuar shkallën e rrjeteve kriminale apo shkallën e kriminalitetit; * Identifikuar dhe gjurmuar të ardhurat e krimit, fondet terroriste apo çdo pasuri tjetër që i nënshtrohet, apo që mund t’i nënshtrohet konfiskimit; dhe * Përgatitur prova që mund të përdoren në një proces penal.   Një “hetim financiar paralel” i referohet kryerjes së një hetimi financiar përgjatë, ose në kuadër të, një hetimi penal (tradicional) për pastrim parash, financimi terrorist dhe ose një vepre(shumë veprash) bazë. Hetuesit e zbatimit të ligjit të veprave bazë duhet ose të jenë të autorizuar për të ndjekur një hetim të veprave të lidhura të pastrimit të parave dhe financimit të terrorizmit, ose të kenë mundësi t’ia referojnë çështjen një agjencie tjetër për të ndjekur hetime të tilla.  Duke qenë se fitimet kriminale kanë tendencë të legalizohen dhe të paktën të ripërdoren pjesërisht në ekonominë e ligjshme, hetimi financiar mund të jetë i lidhur ose/dhe mund të shpjerë në hetimin e pastrimit të parave. Hetimi financiar mund të shpjerë në dyshime për veprën penale të pastrimit të parave. Nga ana tjetër, kur Njësia e Inteligjencës Financiare (NJIF) analizon transaksione të dyshimta ose heton vepra penale të pastrimit të parave, të ardhurat nga krimi (bazë) mund të bëhen subjekt konfiskimi (si objekt i krimit të pastrimit të parave).  Trajneri duhet t’u kërkojë pjesëmarrësve të diskutojnë përkufizimet kombëtare të hetimit financiar të tyre. Trajneri duhet, pas diskutimit, të japë përkufizimin kombëtar të hetimit financiar, nëse ai nuk është i njohur për pjesëmarrësit. | |
| Diapozitivi 7-8 | “Askush nuk duhet të përfitojë nga krimi dhe t’i mbajë për vete të ardhurat e krimit”.  Ky parim është hartuar edhe në nivel ndërkombëtar. Ai parashikon: (i) detyrimin ligjor të Palëve për të marrë masa për gjurmimin, bllokimin dhe konfiskimin e të ardhurave nga krimi dhe (ii) kuadrin ligjor për bashkëpunimin ndërkombëtar, duke përfshirë ndihmën e ndërsjellë ligjore.  Instrumentet ndërkombëtare parashikojnë:   * detyrimin ligjor të Palëve për të marrë masa për gjurmimin, bllokimin dhe konfiskimin e të ardhurat nga krimi dhe, * kuadrin ligjor për bashkëpunimin ndërkombëtar, duke përfshirë ndihmën e ndërsjellë ligjore.   Kombet e Bashkuara kanë përgatitur instrumente ligjore që trajtojnë këtë temë, të cilat parashikojnë kuadrin (global). Trajneri duhet të japë disa shembuj të tyre, ku konventat veçanërisht të rëndësishme janë konventat kundër narkotikëve (Konventa e Kombeve të Bashkuara kundër trafikut të paligjshëm të narkotikëve dhe substancave psikotrope, Vjenë, 19.12.1988), për krimin e organizuar ndërkombëtar (Konventa e Kombeve të Bashkuara kundër Krimit të Organizuar Ndërkombëtar, Nju Jork, 15.11.2000) dhe kundër korrupsionit (Konventa e Kombeve të Bashkuara kundër Korrupsionit, Nju Jork 31.10.2003).  Disa konventa ndërkombëtare parashikojnë gjithashtu mekanizma monitoruese, të cilat i zhvillojnë më tej standardet e tilla si Komiteti i Ekspertëve të Këshillit të Evropës për Vlerësimin e Masave kundër Pastrimit të Parave dhe Financimit të Terrorizmit (MONEYVAL), Grupi i Shteteve kundër Korrupsionit (GRECO) ose FATF-i.  Megjithatë, rregullat e hetimit financiar dhe konfiskimit të të ardhurave të krimit varen nga dispozitat ligjore dhe jurisprudenca kombëtare, vendi që zënë në procedurën penale (apo të tjera), të drejtat dhe marrëdhëniet midis institucioneve përkatëse kombëtare. Për zbatimin praktik të standardeve dhe elementëve të hetimit financiar, njohuritë rreth ligjit të vendit janë thelbësore.  Kontrolli (gjurmimi), sekuestrimi (bllokimi) dhe konfiskimi i të ardhurave të krimit është një pjesë qendrore e Konventës së Këshillit të Evropës të 2005 për Pastrimin, Kontrollin, Sekuestrimin dhe Konfiskimin të ardhurave nga krimi dhe Financimin e Terrorizmit[[2]](#footnote-2)(më poshtë: Konventa e Varshavës), e cila zëvendësoi Konventën e 1990 për Pastrimin, Kontrollin, Sekuestrimin dhe Konfiskimin e të Ardhurave të Krimit.[[3]](#footnote-3)  Trajneri duhet t’i sqarojë pjesëmarrësit se bashkëpunimi me palët në Konventën e Strasburgut rregullohet nga Neni 49, paragrafi 6 i Konventës së Varshavës.  Konventa Penale e Këshillit të Evropës për Korrupsionin (Strasburg, 1999, ETS 173) po ashtu i referohet konfiskimit të mjeteve dhe të ardhurave nga veprat penale të korrupsionit. | |
| Diapozitivi 9 | Për të kuptuar instrumentet është e rëndësishme të shpjegohet kuptimi i termave. Sikurse u tha, nuk ka ndonjë përkufizim ligjor për hetimin financiar, por Neni 2 i Direktivës 2014/42/BE dhe Neni 1 i Konventës së Varshavës parashikojnë përkufizimet e mëposhtme:   * “të ardhurat” do të thotë çdo përfitim ekonomik që rrjedh drejtpërdrejt apo tërthorazi nga një vepër penale; ato mund të përbëhen nga çdo formë prone *dhe përfshijnë çdo riinvestim apo transformim të mëvonshëm të të ardhurave të drejtpërdrejta dhe çdo përfitim me vlerë* (pjesa e fundit e fjalisë nuk përfshihet në Konventën e Varshavës); * “pronë” do të thotë prona e çdo përshkrimi, qoftë e trupëzuar apo e patrupëzuar, e lëvizshme apo e palëvizshme, dhe dokumentet apo instrumentet ligjore që provojnë titullin e, apo interesin në, një pronë të tillë; * “mjetet” do të thotë çdo pronë e përdorur apo që ka qëllim të përdoret, në çdo mënyrë, plotësisht apo pjesërisht, për kryerjen e një vepre penale apo të veprave penale; * “bllokimi apo sekuestrimi” do të thotë ndalimi i përkohshëm i transferimit, shkatërrimit, konvertimit, disponimit apo lëvizjes së pronës apo marrja përkohësisht e kujdestarisë apo kontrollit të pronës, në bazë të një urdhri të lëshuar nga një gjykatë apo një autoriteti tjetër kompetent (Direktiva 2014/42/BE i referohet vetëm termit *bllokim* në këtë kontekst); * “konfiskimi” do të thotë zhveshja në formë të prerë nga prona me urdhër të një gjykate, në lidhje me një vepër penale (Konventa e Varshavës e përkufizon këtë si një dënim apo një masë).   Trajneri duhet të përkufizojë dispozitat përkatëse kombëtare dhe t’i krahasojë ato me këto përkufizime. Trajneri duhet, në veçanti, të theksojë dallimet midis dispozitave përkatëse ligjore kombëtare dhe këtyre përkufizimeve. | |
| Diapozitivi 11 | Trajneri duhet të shpjegojë se hetimi financiar mund të përkufizohet më mirë duke përcaktuar elementët e një hetimi financiar dhe identifikuar dispozitat përkatëse ndërkombëtare dhe kombëtare ligjore që duhen zbatuar në praktikë.  Në një plan të gjerë,një hetim financiar përbëhet nga katër elementë:   1. Zbulimi i veprës penale dhe kryesit të saj (paralelisht me hetimin penal). 2. Përcaktimi i të ardhurave të krimit. 3. Përcaktimi i pronës që mund të konfiskohet. 4. Urdhër bllokimi - masa e përkohshme që siguron konfiskimin. | |
| Diapozitivi 12 | Hetimi financiar, Elementi 1: Marrëdhënia midis hetimit penal dhe hetimit (paralel) financiar.  Diskutim: Trajneri duhet t’i pyesë pjesëmarrësit se kur duhet të fillojë hetimi financiar? Gjithashtu trajneri duhet të pyesë se kush e nis/kryen hetimin financiar?  Në hetimin e një vepre penale, (krim i organizuar, ekonomik apo klasik, duke përfshirë krimin kibernetik) edhe në mbledhjen e provave për elementët e veprës penale, autorin dhe bashkautorët, në rastet kur vepra penale rezulton në përfitime prone, është e nevojshme të kryhet një hetim paralel financiar. Shumica e krimeve bëhen për përfitime financiare, kështu që një hetim financiar mund të nxjerrë në dritë edhe prova që mund të ndihmojnë të sigurohet dënimi.  Për shkak se qëllimi i hetimit financiar është bërja e mundur e konfiskimit të të ardhurave, ai duhet të fillojë në një fazë të hershme për të mundësuar parandalimin nga autori të disponimit të pronës. Kështu, koha e duhur do të ishte të fillohej pasi zbulohet një i dyshuar (të dyshuarit) dhe përpara zbatimit të masës që do ta informonte të dyshuarin se ndaj tij po zhvillohet një hetim (për shembull, kontrolli i shtëpisë). Hetim financiari dhe analiza e transaksioneve mund ta zgjerojë rrethin e të dyshuarve, dhe në mbledhjen e provave, është gjithashtu e nevojshme të merren parasysh qëllimet e hetimit financiar (për shembull, në përgjimin telefonik, sekuestrimin e dokumenteve, etj,).  Lidhja me veprën penale (bazë) është me rëndësi edhe në rastin e një konfiskimi pa dënim (civil) dhe në rastin e një hetimi për pastrim parash.  Udhëzime më të hollësishme për kushtet kur bëhet hetimi financiar mund të jepen nga policia (ose prokuroria).  Në rastet e ruajtjes së malware-t dhe ransomware-it, si forma të krimit kibernetik, të përcaktuara nga Konventa e Budapest, të ardhurat kriminale janë motivi kryesor. Hollësi të mëtejshme për mënyrën e të vepruarit gjenden në leksionin “Prezantim me Krimin kibernetik”. Kryerja e hetimeve paralele financiare dhe vëmendja ndaj pastrimit të mundshëm të parave nga të ardhurat e veprave të tilla bazë (si përdorimi i mushkave të parave, etj) mund të jetë me përfitim për qëllimet kryesore të hetimit penal (të krimit kibernetik) – për identifikimin e kriminelëve dhe mbledhjen e provave, dhe gjithashtu mund të jetë për të mirën e hetimit financiar – për të gjurmuar, bllokuar dhe konfiskuar të ardhurat e krimit, dhe gjithashtu për të shpëtuar viktimat e krimit.  Në këtë pikë duhet theksuar se në cilësinë parandaluese të saj, NJIF-ja mund të jetë në gjendje të kontribuojë për fillimin e një hetimi penal. Bazuar në analizën e raporteve për transaksione të dyshimta (RTS) dhe raporteve për transaksionet me para në dorë (RTP), NJIF-ja mund të identifikojë dyshime për pastrim parash, si edhe fije hetimore që të çojnë në një vepër bazë.  Trajneri duhet të nënvizojë rolin e NJIF-së si burim inteligjence financiare. Sikurse u tha më lart, analiza e raporteve të transaksioneve të dyshimta (RTD) dhe Raportet për Transaksione me Para në dorë (RTP) mund të identifikojnë fije të reja hetimore. NJIF-të mund të përdoren gjithashtu për të kryer hetime informale në bashkëpunim me NJIF-të e tjera. Nëse dyshoni se një i pandehur ka një llogari bankare në një vend tjetër, atëherë NJIF-ja e vendit tuaj mund të bëjë hetime me NJIF-të tjera për të provuar nëse ekziston ndonjë gjurmë financiare në juridiksionin e huaj. Duke njohur natyrën dhe rëndësinë dhe përdorimin e kësaj gjëje, prokurori mund të bëjë një kërkesë më të fokusuar për ndihmë të ndërsjellë ligjore për marrjen e të dhënave financiare si prova.  NJIF-të duhet t’i njohin mirë sektorët e rregulluar nën juridiksionin e tyre. Shihni mundësinë për t’i kërkuar NJIF-së të bëjë kërkime informale me subjektet e rregulluara, për të përcaktuar nëse ka ndonjë fije financiare të njohur për një të pandehur.  Identifikoni dispozitat përkatëse kombëtare (materiale dhe procedurale) që i detyrojnë autoritetet përgjegjëse të kryejnë një hetim financiar – të zbatojnë masa për të identifikuar, gjurmuar, bllokuar apo sekuestruar me shpejtësi pronën që ka gjasa të konfiskohet, me qëllim sidomos të lehtësohet zbatimi i një konfiskimi më vonë - shih Konventën e Varshavës, Neni 4 (Masat hetimore dhe provizore).  Identifikoni kush është përgjegjës për fillimin, drejtimin dhe kryerjen e hetimit financiar.  A ka një njësi të specializuar në policinë kriminale që përgjigjet vetëm për hetimin financiar, me qëllim që hetuesit kriminalë të ftojnë hetuesit financiare për të punuar së bashku?  A ka hetues/prokurorë të specializuar për hetime financiare që mund të konsultohen apo angazhohen (paralelisht me) në hetimin penal?  Konventa e Varshavës, Neni 4 (Masat hetimore dhe të përkohshme): masat për të identifikuar, gjurmuar, bllokuar apo sekuestruar me shpejtësi pronën që ka gjasa të konfiskohet, me qëllim sidomos për të lehtësuar zbatimin e një konfiskimi më vonë. | |
| Diapozitivi 13 | Hetimi financiar, Elementi 2: Përcaktimi i të ardhurave të krimit.  Trajneri duhet të kujtojë përkufizimin e ‘të ardhurave”: kjo do të thotë çdo përfitim ekonomik që rrjedh drejtpërdrejt apo tërthorazi nga një vepër penale; ai mund të përbëhet nga çdo formë prone dhe *përfshin çdo riinvestim apo transformim të mëvonshëm të të ardhurave të drejtpërdrejta dhe çdo përfitim me vlerë.*  Të ardhurat mund të jenë një element i një vepre penale (veçanërisht në krimet kundër pronës apo në krimet ekonomike, përfshirë mashtrimet e lidhura me kompjuterët). Për më tepër, të ardhurat e drejtpërdrejta përbëjnë prova të veprës penale. Duke zbuluar të ardhurat që rrjedhin nga një vepër penale (për shembull, paratë (ose paratë virtuale) si pagesa për blerjen online të drogës (për shembull, në Darknet), pornografinë me fëmijë, piktura të vjedhura artistike, apo përfitime nga mashtrimi financiar online) dhe duke i hetuar ato, bashkautorët apo edhe organizatorët e veprave penale mund të zbulohen, si edhe personat e tretë të ardhurat e të cilëve mund të konfiskohen.  Në formën klasike, të ardhurat që rezultojnë nga një vepër konkrete penale nën hetim, ose për të cilën autori është dënuar, janë praktikisht e vetmja pronë që mund të konfiskohet. Lidhja midis veprës konkrete penale dhe shumës së të ardhurave (të fshehura) është e shpenguar në një farë mase në rastin e veprës penale të pastrimit të parave (kur së pari identifikohet shuma e një transaksioni të dyshimtë). Nga ana tjetër, ka sisteme ligjore ku konfiskimi i zgjeruar përdoret bashkë me kalimin e barrës së provës në lidhje me origjinën e pronës. Përveç konfiskimit të të ardhurave që burojnë nga vepra penale konkrete(e provuar), sisteme të tilla bëjnë të mundur konfiskimin e pronave të tjera, që në kushte specifike, presupozohet se rezultojnë nga një vepër penale.  Të ardhurat e drejtpërdrejta ashtu edhe të tërthorta, të fituara nga një vepër penale apo për shkak të saj (për shembull, autori shet një pikturë të vjedhur, me ato para blen letra me vlerë, vlera e të cilave në bursë rritet) konfiskohen.  Si rregull, të ardhurat bruto llogariten pa zbritur koston e shkaktuar autorit, me qëllim për të kryer veprën penale (për shembull, ribërja e një automjeti për të transportuar ilegalisht përmes kufirit shtetëror).  Krijimi i të ardhurave nga një vepër konkrete penale përfaqëson një bazë të rëndësishme si për zbatimin e masave të përkohshme, ashtu edhe për konfiskimin e formës së prerë të urdhëruar nga gjykata. Disa të drejta penale procedurale i japin mundësi Gjykatës të vendosë për shumën e të ardhurave të konfiskuara edhe me gjykimin e saj të lirë (diskrecionin) kur shuma nuk mund të përcaktohet me saktësi. Megjithatë, një vendim i tillë duhet të shpjegohet, të jetë proporcional dhe i bazuar në gjetje dhe në vlerësimin e hetimit financiar.  Kur të ardhurat e drejtpërdrejta nuk mund të konfiskohen (për shembull, një automjet i vjedhur) prona (e ligjshme) që i korrespondon të ardhurave të tilla mund të konfiskohet (sistemi i konfiskimit me bazë vlere). Bllokimi është pra i mundshëm për të gjitha pronat (përfshirë ato të ligjshme) e të pandehurit. | |
| Diapozitivi 14 | Mënyrat për të përcaktuar shumën dhe llojin e të ardhurave të paligjshme janë të ndryshme. Ndonjëherë, kjo është e qartë nga ankesa e personit të dëmtuar (për shembull, vjedhja, mashtrimi (duke përfshirë mashtrimin online), vjedhja me forcë). Në raste të tilla, vlerësimi i dëmit mund të jetë i dobishëm, megjithatë, jo pa tjetër mund të jetë i barabartë me të ardhurat e paligjshme.  Në krimin i organizuar, shuma dhe lloji i të ardhurave gjithashtu përcaktohen nga masa e hetimit të hapur, përgjimi telefonik, përgjimi i fshehtë, operacionet e fshehta. Për shembull, kur mblidhen prova për trafikimin e drogës, përcaktohet se sa drogë është shitur, me çfarë çmimi dhe kujt i është shitur, në cilën llogari bankare, etj. Bazuar në të dhëna të tilla, përgatitet vlerësimi i shumës së të ardhurave. Në rastin e veprave penale ekonomike, dëmi apo të ardhurat e paligjshme përcaktohen nga shqyrtimi i dokumenteve të biznesit, gjithashtu edhe në bashkëpunim me shërbimin tatimor.  Në përcaktimin e të ardhurave, të dhënat për transaksionet financiare të kryera nga i dyshuari dhe persona të tjera po ashtu janë me rëndësi. Si rregull, qasja në të dhënat bankare është e mundur vetëm me urdhër gjykate dhe varet nga një standard i caktuar provash. Përmes analizës së pagesave dhe urdhër pagesave, përcaktohet fluksi financiar i autorit të veprës dhe personave të tjerë të lidhur. Në analizën e flukseve monetare, shpesh është e nevojshme të merren të dhëna nga jashtë. Kur të dhënat aktuale për transaksionet në një llogari bankare të caktuar kanë rëndësi për hetimin, urdhri i monitorimit është një masë e rëndësishme, e cila bën të mundur që të pengohet menjëherë kalimi i urdhër pagesës në një llogari tjetër, sidomos në një llogari jashtë. Në raste të tilla, është veçanërisht me rëndësi që të ketë bashkëpunim të mrë dhe të shpejtë me Gjykatën që lëshon urdhra të tillë dhe me institucionin financiar që i zbaton ato.  Në rastin e pastrimit të parave, për sa i takon qasjes në të dhënat bankare, për analizën e tyre, duhen marrë parasysh të drejtat e NJIF-së e cila ka qasje në të dhëna bankare jashtë vendit dhe mundësinë e bllokimit administrativ. Në varësi nga veçoritë e secilit juridiksion, roli i NJIF-së mund të mos kufizohet vetëm me pastrimin e parave.  Monedha të huaja  Monedhat virtuale, përveç veprimeve elektronike bankare, shpesh përdoren si një mjet pagese për krime online,[[4]](#footnote-4), të tilla si blerje droge, armësh, ose për marrje pagesash nga viktimat e zhvatjes, ose për të shndërruar/fshehur paratë që burojnë nga krimi.  Monedhat virtuale[[5]](#footnote-5) do të thonë se përfaqësimi dixhital i vlerave që nuk emetohen as nga një bankë qendrore as një autoritet publik, nuk janë pa tjetër të lidhura me një monedhë konvencionale, por pranohen nga persona fizikë dhe juridikë si mjet pagese dhe mund të transferohen, ruhen apo tregtohen elektronikisht.  Monedha virtuale të tilla si bitcoin nuk konsiderohen ligjërisht monedha, me disa përjashtime,[[6]](#footnote-6) duke qenë se nuk emetohen nga organe të licencuara (banka qendrore), nuk rregullohen si pjesë e sistemit financiar. Kuletat (wallet) me bitcoin krijohen online dhe mund të ruhen në një kompjuter personal. Transfertat nga një kuleta në një kuletë tjetër bëhen online. Vlera mund të konvertohet në para konvencionale ose online ose në makina të posaçme këmbimi (bankomate). Kjo do të thotë se identifikimi i mbajtësit të bitcoineve dhe gjurmimi i transaksioneve me bitcoin janë detyra të vështira. Ka rëndësi të vihet në dukje se një bitcoin ka një vlerë në treg, dhe mund të konsiderohet si pronë. Mund të jetë e mundshme gjithashtu (me një çelës kulete) të sekuestrohen bitcoinet – të transferohen në një kuletë tjetër dhe të ruhen apo këmbehen.  Informacione për monedhat virtuale jepet në një sesion të mëvonshëm.  Trajneri duhet t’i pyesë pjesëmarrësit për dispozitat kombëtare ligjore në lidhje më përdorimin e teknikave të veçanta hetimore, dhe për qasje në të dhënat bankare (për mbajtësin, transaksionet dhe monitorimin)? Shih, Konventën, Neni 7.  Konventa e Varshavës, Neni 7 (Të drejtat dhe teknikat hetimore ) kërkon që Palët të marrin:   1. masa për fuqizimin e gjykatave apo autoriteteve të tjera kompetente për të urdhëruar që të dhënat bankare, financiare apo tregtare të bëhen të disponueshme apo sekuestrohen dhe të mos pengohen nga sekreti bankar. 2. masa për të:  * përcaktuar nëse një person fizik apo juridik është mbajtësi apo pronari përfitues i një apo më shumë llogarive në bankë dhe për të marrë të gjitha hollësitë e llogarive të përcaktuara; * siguruar veçoritë e llogarive të përcaktuara bankare dhe të operacioneve bankare që janë kryer gjatë një periudhë specifike kohe përmes një a më shumë llogarive të përcaktuara, duke përfshirë veçoritë e çdo llogarie dërguese apo marrëse; * monitoruar, gjatë një periudhe të përcaktuar, operacionet bankare që kryhen përmes një apo më shumë llogarish të përcaktuara dhe, * siguruar që bankat të mos bëjnë të ditur përpara klientit të bankës në fjalë apo personave të tjerë të tretë se informacioni është kërkuar dhe marrë apo se po kryhet një hetim. * Palët duhet të shohin mundësinë për ta zgjeruar këtë dispozitë që të mbulojë llogaritë e mbajtura në institucione financiare jo bankare.  1. Masa për të bërë të mundur përdorimin prej saj të teknikave hetimore të veçanta, që të lehtësojnë identifikimin dhe gjurmimin e të ardhurave dhe mbledhjen e provave të lidhura me to, të tilla si vëzhgimi, përgjimi i telekomunikimeve, qasja në sistemet kompjuterike dhe urdhra për përgatitjen e dokumenteve të veçanta. | |
| Diapozitivi 15 | Hetimet financiare. Elementi 3: Përcaktimi i pronës që mund të konfiskohet.  Në varësi të regjimeve të konfiskimit, hetimet financiare mund të fokusohen në të ardhurat e drejtpërdrejta/të tërthorta,pronën e vlerës korresponduese, konfiskimin e zgjeruar apo edhe konfiskimin civil (in rem - në objekte).  Autorët e veprave penale zakonisht i fshehin ose i mbulojnë të ardhurat e drejtpërdrejta nga krimi, sepse ato përbëjnë provë. Përveç kësaj, ata fshehin edhe pronën e tyre. Pra, kur të ardhurat e drejtpërdrejta nga një vepër penale nuk mund të konfiskohen (gjenden), konfiskimi i pronës (së ligjshme që i korrespondon vlerës së ardhurave të paligjshme) është i mundur. Një pjesë e rëndësishme e hetimit financiar ka të bëjë, pra, me përcaktimin e pronës në pronësi apo në kontrollin e personave, prona e të cilëve mund të konfiskohet.  Paratë  Të dhënat për paratë në dorë mund të merren përmes informacionit, intervistave, kontrollit të shtëpisë (vende të fshehura, kasaforta, çelësit të një kasaforte banke, etj,). Urdhri për të marrë të dhënat për një llogari bankare, zakonisht kërkon një urdhër gjykate. Qasja në të dhënat për llogaritë bankare që i dyshuari ka po ashtu është me rëndësi.  Të dhënat për mbajtësit e llogarive bankare mund të gjenden në të dhënat qendrore të bankës qendrore apo në të dhënat e NJIF-së, ndryshe, është e nevojshme të verifikohen të dhënat me të gjitha bankat dhe institucionet financiare.[[7]](#footnote-7) Të dhënat për llogarinë po ashtu mund të merren nga tatimi mbi të ardhurat apo deklarata tatimore, pasqyra e të ardhurave dhe shpenzimeve, kartat bankare apo deklaratat bankare, që mund të gjenden gjatë një kontrolli të një shtëpie.  Edhe urdhrat e shpeshta të dërgimit të parave nga një llogari bankare në një tjetër (në një bankë të huaj) po ashtu mund të bëhen shkas për dyshime. Në analizën e të dhënave bankare, vëmendje i duhet kushtuar teknikave të ndryshme të pastrimit të parave. Por, ndonëse paraja është lloji i pronës më i lehtë për t’u siguruar dhe ruajtur përkohësisht, është e nevojshme të përcaktohen edhe llojet e tjera të pronës së të dyshuarit.  Letrat me vlerë  Të dhënat qendrore të mbajtësve të letrave me vlerë zakonisht mbahen nga Kompania Miratuese dhe Depozitare Clearing and Depositary Company. Kushtet për të pasur qasje në të dhëna të tilla varet nga legjislacioni i vendit.  Të dhënat për pronësinë e shoqërive që nuk janë të tregtuara në bursë janë të qarta nga regjistri i subjekteve ligjore (Gjykatë), nga deklaratat tatimore dhe pasqyrat e të ardhurave dhe shpenzimeve. Lloji i regjistrimit, të dhënat dhe dokumentet rregullohen nga legjislacioni për shoqëritë tregtare dhe legjislacioni tatimor.  Pronat e luajtshme.  Të dhënat për automjetet zakonisht janë kompetenca e ministrisë përgjegjëse. Vëmendje i duhet kushtuar edhe automjeteve që i dyshuari përdor, ndonëse zyrtarisht ato mund të mos jenë pronë e tij. Rrethanat e një përdorimi të tillë duhen hetuar (marrja me qira, pronësia formale nga një shok, partner, etj). Për sa u takon mjeteve lundruese dhe avionëve, zakonisht mbahen të dhënat qendrore të pronarëve të tyre. Të dhënat për pronësinë e pronave të lëvizshme më me vlerë (për shembull, piktura artistike) mund të sigurohen nga shoqëritë e sigurimeve që i sigurojnë prona të tilla.  Përveç kësaj, pronësia dhe zotërimi i pronave të luajtshme mund të përcaktohen gjatë një kontrolli në banesë.  Pasuria e patundshme  Burimi i informacionit është regjistri i tokës. Kur regjistri i tokës nuk përmban të dhëna qendrore kompjuterike, marrja e të dhënave mund të jetë më e vështirë. Nëse regjistri i tokës mbahet nga gjykatat lokale, të dhënat duhet të verifikohen me ato gjykata. Të dhënat për pronësinë normalisht mund të merren nga shërbimi tatimor (tatimi tregtar i pasurisë së patundshme,real estate trade tax, tatimi i pronës së patundshme).  Edhe monedhat virtuale duhen pasur parasysh, sidomos nëse kanë rëndësi për krimin në fjalë (shih seksionin më lart).  Prona jashtë vendit.  Shkelësit e ligjit mundet gjithashtu të fshehin (kenë) prona jashtë vendit. Shih pjesën që flet për Ndihmën e Ndërsjellë Ligjore.  Të dhënat për të ardhurat e një personi mund të merren nga tatimi mbi të ardhurat (personat fizikë) apo deklarata tatimore apo pasqyra e të ardhurave dhe shpenzimeve (shoqëritë). Për këtë arsye, bashkëpunimi i mirë me shërbimin tatimor (dhe një bazë e përshtatshme ligjore) është me rëndësi për të pasur qasje në këto dokumente.  Hetimi financiar mund të nxjerrë në pah edhe mosërputhje midis pronës së ligjshme (të raportuar) të të dyshuarit dhe pronës së tij aktuale. Kjo ka rëndësi në sistemet ligjore ku konfiskimi i zgjeruar i të ardhurave është i mundur dhe ku shkelësi i ligjit duhet të hedhë poshtë pohimin e prokurorit për origjinën e paligjshme të pronës së tij, ndryshe prona mund të konfiskohet (kalimi i barrës së provës).  Hetimi financiar duhet të fokusohet tek personat e tretë dhe personat juridikë të rëndësishëm.  Nëse kryerësi i veprës i transferon të ardhurat e tij tek një person tjetër i cili është në dijeni se ato kanë ardhur nga një vepër penale, ai person mund të jetë përgjegjës si fshehësi apo për pastrim parash dhe të ardhurat konfiskohen. Për më tepër, gjithashtu është e mundur të konfiskohet prona e personave të tretë të cilët e kanë përftuar përfitimin në pronë (objekt) jo me vlerën e tregut dhe duhet apo mundet ta kenë ditur se ajo pronë mund ta kishte prejardhjen nga një vepër penale dhe nga të afërmit a ngushtë të autorit. Të ardhurat duhet t’i nënshtrohen konfiskimit edhe në rast kur ato i janë transferuar një personi juridik.  Me qëllim për të zbatuar hetimin financiar, është e nevojshme të keni njohuri shumë disiplinore dhe njohuri për një gamë të gjerë ligjesh (civile, bankare, tatimore, për letrat me vlerë dhe shoqëritë tregtare). Të dhënat ekzistuese dhe qasja në këto të dhëna varet nga legjislacioni i vendit, dhe mënyrat e mësipërme për të përcaktuar pronat jepen vetëm si shembull. Hetimi financiar lehtësohet dhe përshpejtohet nëse ekzistojnë të dhëna dhe dokumente, nëse ato mbahen të përditësuara dhe nëse sigurohet qasja e shpejtë në të dhëna, që përsëri nënkupton një koordinim të mirë me institucionet e ndryshme.  Njohja e rregullave për qasjen në të dhënat dhe pikat e kontaktit nëpër institucione është pra me rëndësi të madhe për hetimet financiare.  Duhet të merret një vendim (taktik) nëse duhet të fokusoheni tek gjurmimi i të ardhurave nga vepra konkrete penale në fazën fillestare (paralelisht hetim penal dhe financiar) dhe zgjerimi i objektit të tyre do të vijë pasi të jenë mbledhur (dhe siguruar) provat për veprën penale. Sidomos nëse ka rrezik për të nxjerrë faktin që po kryhet një hetim i fshehtë penal duke kontaktuar institucione të ndryshme për të identifikuar pronën e një të dyshuari.  Konventa e Varshavës, Neni 5 (Bllokimi, sekuestrimi dhe konfiskimi) kërkojnë që masat për të bllokuar, sekuestruar dhe konfiskuar të përfshijnë edhe:   * pronën në të cilën të ardhurat janë shndërruar apo kthyer; * pronën e përftuar nga burime të paligjshme, nëse të ardhurat janë përzier, plotësisht apo pjesërisht, me një pronë të tillë, deri në vlerën e çmuar të të ardhurave të përziera; * të ardhurat apo përfitimet e tjera që burojnë nga të ardhurat, nga prona në të cilën të ardhurat e krimit janë shndërruar apo kthyer, apo nga prona me të cilën janë përzier të ardhurat e krimit, deri tek vlera e çmuar e të ardhurave të përziera, në të njëjtën mënyrë dhe në të njëjtën shkallë sa të ardhurat.   Direktiva 2014/42/BE,Neni 6 (Konfiskimi i pronës së një pale të tretë).   1. Shtetet Anëtare duhet të marrin masat e nevojshme për të bërë të mundur konfiskimin e të ardhurave, apo prona të tjera vlera e të cilave u korrespondon të ardhurave, që, drejtpërdrejt apo tërthorazi, janë transferuar nga një person i dyshuar apo i akuzuar në palë të tjera, apo që janë përftuar nga palët e treta nga një person i dyshuar apo i akuzuar, të paktën nëse këto palë të treta kanë pasur dijeni apo duhet të kenë pasur dijeni se qëllimi i transferimit apo përftimit ishte shmangia e konfiskimit, në bazë të fakteve dhe rrethanave konkrete, duke përfshirë që transferimi apo përftimi të jenë bërë pa para ose në këmbim të një shume mjaft më të vogël se sa vlera e tregut. 2. Paragrafët e mëparshëm nuk cenojnë të drejtat e palëve të treta bona fide (me mirëbesim).   Trajneri duhet t’u përshkruajë studentëve dispozitat ligjore kombëtare për pronën që mund të konfiskohet, duke përfshirë edhe pronën e personave të tretë, - shih Konventën e Varshavës, Neni 5 dhe Direktivën 2014/42/BE, Neni 6.  Trajneri duhet t’u përshkruajë studentëve dispozitat ligjore të vendit për qasjen në dhënat bankare, aksione, regjistrin e tokës, pronën e paluajtshme, raportet tatimore dhe për bashkëpunimin me institucionet përkatëse, të tilla si zyra tatimore? | |
| Diapozitivi 16 dhe 17 | Hetimi financiar. Elementi 4: Urdhër bllokimi – masa të përkohshme për sigurimin e konfiskimit.  Trajneri duhet t’u kujtojë pjesëmarrësve përkufizimin e “bllokimit apo sekuestrimit”: që do të thotë, ndalimin e përkohshëm të transferimit, shkatërrimit, konvertimit, disponimit apo lëvizjes sëpronës apo marrjes nën kujdestari apo kontroll të përkohshëm të pronës në bazë të një urdhri të dhënë nga një gjykatë apo autoritetet kompetente (Direktiva 2014/42/BE i referohet vetëm termit bllokim në këtë kontekst).  Qëllimi i masave të përkohshme për sigurimin e pronës është të parandalojë disponimin, transferimin apo fshehjen e të ardhurave apo pronës së shkelësit të ligjit dhe të bëjë të mundur konfiskimin përfundimtar. Masa e përkohshme për sigurimin e pronës është një instrument themelor i hetimit financiar, kur ekzistojnë kushtet juridike.  Masat përcaktohen në legjislacionin e procedurave penale, të cilat në disa vende i referohen edhe legjislacionit ekzekutues civil (urdhrave të përkohshëm).  A mundet policia të sekuestrojë prona (përveç të ardhurave të drejtpërdrejta) gjatë kontrollit të banesës për të siguruar konfiskimin me bazë vlerën?  Në lidhje me sekuestrimin e objekteve, normalisht të drejtat e policisë mbulojnë objektet e përdorura për kryerjen e një vepre penale (mjetet), objektet që kanë rezultuar nga një vepër penale dhe provat. Policia mundet kështu të sekuestrojë të ardhurat e drejtpërdrejta që kanë rezultuar nga vepra penale dhe provat (automjet i vjedhur, kartëmonedha që e kanë burimin në vjedhjen e një banke, etj).  A do të kërkohej më pas një urdhër bllokimi nga gjykata për të bërë të mundur përdorimin e mjeteve ligjore?  Urdhër bllokimi (sigurimi i përkohshëm).  Urdhri i sigurimit të përkohshëm jepet nga një gjyqtar (hetues) me propozim të prokurorisë (në bazë të raportit të policisë për hetimin financiar). Propozimi për të dhënë një urdhër sigurimi të përkohshëm jepet pas përfundimit të një hetimi financiar (dhe klasik) nga policia, bashkë me (ose jo) me raportin për krimin, dhe përpara se të fillojë procesi gjyqësor, kur shkelësi i ligjit vihet në dijeni për provat në ngarkim të tij. Kjo është arsyeja përse është e rëndësishme që legjislacioni të bëjë të mundur dhënien e një urdhri edhe gjatë procedurës paragjyqësore.  Një propozim mund të bëhet edhe përpara përfundimit të një hetimi policor, nëse ka rrezik disponimi (për shembull, personi dëshiron të dërgojë një urdhër pagese jashtë vendit, ka për qëllim të shesë pronën, etj), ndonëse duhet bërë kujdes që hetimi i veprës penale dhe mbledhja e provave të nevojshme të mos vihet në rrezik nga kjo masë. Peshimi i kujdesshëm kërkohet sidomos në hetimet e gjata dhe më të vështira të krimeve të organizuara.  Kushtet, procedura dhe përmbajtja e urdhrit të bllokimit përcaktohen në legjislacionin e vendit. Propozimi për sigurimin e përkohshëm të pronës, që rezulton nga hetim financiar, duhet të përfshijë të gjithë elementët për dhënien e në urdhri.  Normalisht, kushtet për dhënien e një urdhri janë si vijon:  probabiliteti (ose një standard prove më i lartë se sa shkaqet për dyshim) i ekzistencës së një vepre penale dhe të ardhurat që rezultojnë prej tij (shuma), rreziku i disponimit, fshehjes apo shkatërrimit nga shkelësi i ligjit i të ardhurave apo bërja e pamundur e sekuestrimit në një mënyrë tjetër.  Propozimi duhet të përfshijë rezultatet e hetimit financiar:  Konstatimet dhe provat në lidhje me veprën penale dhe autorin e saj (normalisht kjo është pjesë e raportit të krimit),  Gjetjet për llojin dhe shumën e të ardhurave të paligjshme,  Gjetjet për pronën që mund të sekuestrohet dhe propozimin në lidhje me pronën që duhet siguruar dhe personat të cilëve ajo u përket, treguesit nëse ndonjë pronë është sekuestruar ndërkohë,  Shkaqet për kushtet juridike për lëshimin e një urdhri (standardi i provës, rreziku i disponimit)[[8]](#footnote-8).  Në disa vende, legjislacioni penal në lidhje me kushtet e urdhërimit të masave të përkohshme udhëzon të zbatohen rregullat e procedurës së ekzekutimit.  Trajneri duhet t’u përshkruajë studentëve dispozitat përkatëse kombëtare ligjore për urdhër bllokimin dhe kushtet e tij. Shih gjithashtu, Direktiva 2014/42/BE, Neni 7 dhe 8 dhe Konventa e Varshavës, Neni 5 dhe 8.  Trajneri duhet t’u thotë studentëve që të kërkojnë një urdhër bllokimi dhe të marrin parasysh pasojat e tij për hetimin penal.  Trajneri gjithashtu duhet të shpjegojë mundësinë e pezullimit të përkohshëm të një transaksioni nga NJIF-ja në rastin e pastrimit të parave. Merrni parasysh shpejtësinë dhe afatet kohore të bllokimit nga NJIF-ja. – Kjo do të diskutohet më pas në leksionin për NJIF-të.  Trajneri duhet të ofrojnë një model për propozimin për urdhër bllokimi (prokurori) dhe një model të një urdhër bllokimi (urdhër gjykate).  Direktiva 2014/42/BE, Neni 7 (Bllokimi)  Shtetet Anëtare marrin masat e nevojshme për të bërë të mundur bllokimin e pronës, me idenë e konfiskimit të mundshëm të mëvonshëm. Këto masa, që do të urdhërohen nga një autoritet kompetent, përfshijnë veprime urgjente që mund të merren sipas nevojës, me qëllim ruajtjen e pronës.  Prona në zotërim të një pale të tretë, sikurse përmendet në Nenin 6, mund t’i nënshtrohet masave të bllokimit për qëllimet e konfiskimit të mundshëm më vonë.  Direktiva 2014/42/BE, Neni 8 (Mbrojtjet)  Shtetet Anëtare marrin masat e nevojshme për të siguruar që personat e prekur nga masa e parashikuar në këtë Direktivë të kenë të drejtë për zgjidhje efektive ligjore dhe gjykim të drejtë me qëllim për të mbrojtur të drejtat e tyre.  Shtetet Anëtare marrin masat e nevojshme për të siguruar që urdhër bllokimi t’i komunikohet personit të prekur sa më shpejt që të jetë e mundur pas ekzekutimit të tij. Një komunikim i tillë duhet të tregojë, të paktën shkurtimisht, arsyen apo arsyet e urdhrit në fjalë. Kur është e nevojshme të shmanget rrezikimi i një hetimi penal, autoritetet kompetente mund t’ia shtyjnë komunikimin e urdhër bllokimit personit të prekur.  Urdhër bllokimi do të mbetet në fuqi për aq kohë sa është e nevojshme për të ruajtur pronën, me idenë e konfiskimit të mundshëm më pas të saj.  Shtetet Anëtare parashikojnë mundësinë efektive që personi prona e të cilit është prekur të ketë mundësi të kundërshtojë urdhër bllokimin përpara një gjykate, në përputhje me procedurat e parashikuara në ligjin e vendit. Procedura të tilla mund të parashikojnë që kur urdhër bllokimi fillestar të jetë marrë nga një autoritet kompetent, i ndryshëm nga një autoritet gjyqësor, një urdhër i tillë së pari t’i dërgohet për miratim apo shqyrtim një autoriteti gjyqësor përpara se të kundërshtohet përpara një gjykate.  Pronat e bllokuara që nuk konfiskohen më pas kthehen menjëherë. Kushtet apo rregullat procedurale sipas të cilave prona të tilla kthehen përcaktohen nga ligji i vendit.  Shtetet Anëtare marrin masat e nevojshme për të siguruar që të jepen arsyet për një urdhër konfiskimi dhe që urdhri t’i komunikohet personit të prekur prej tij. Shtetet Anëtare duhet të parashikojnë mundësinë efektive që një person në lidhje me të cilin është dhënë një urdhër konfiskimi të mund ta kundërshtojë atë urdhër përpara gjykatës.  Pa cenuar Direktivën 2012/13/BE dhe Direktivën 2013/48/BE, personat pronat e të cilëve preken nga një urdhër konfiskimi duhet të kenë të drejtën e sigurimit të avokati gjatë gjithë procesit të konfiskimit që lidhet me përcaktimin e të ardhurave dhe mjeteve, me qëllim për të mbrojtur të drejtat e tyre. Personat në fjalë duhet të informohen për këtë të drejtë.  Në proceset e përmendura në Nenin 5, personi i prekur duhet të ketë një mundësi efektive për të kundërshtuar rrethanat e çështjes së tij, duke përfshirë faktet specifike dhe provat e disponueshme në bazë të cilave prona në fjalë konsiderohet të jetë pronë që rezulton nga sjellja kriminale.  Palët e treta kanë të drejtë të kërkojnë titullin e pronësisë apo të tjera të tjera pronësore, përfshirë në rastet e përmendura në Nenin 6.  Kur, si rezultat i një vepre penale, viktimat kanë pretendime ndaj personit i cili është subjekt i një mase konfiskimi të parashikuar nga kjo Direktivë, Shtetet Anëtare marrin masat e nevojshme për të siguruar që masa e konfiskimit të mos i pengojë ato viktima nga kërkimi i kompensimit për pretendimet e tyre.  Konventa e Varshavës, Neni 8 (Mjetet ligjore): masa për të siguruar që palët e interesuara të prekura nga masa të tilla të kenë mjete ligjore efektive me qëllim mbrojtjen e të drejtave të tyre. | |
| Diapozitivi 18 | Trajneri duhet t’u kërkojë pjesëmarrësve të diskutojnë rreth çështjeve që do të ndikojnë në natyrën dhe fushëveprimin e zbatimit të urdhër bllokimit.  Përmes një diskutimi të drejtuar prej tij, trajneri duhet të bëjë që studentët të shqyrtojnë:   * Dispozitat përkatëse kombëtare për urdhrin e bllokimit dhe kushtet e tij (shih gjithashtu Direktiva 2014/42/BE, Neni 7 dhe 8 dhe Konventa e Varshavës, Neni 5 dhe 8). * Kur të propozojnë/nxjerrin urdhrin e bllokimit – duke pasur parasysh pasojat e hetimit penal. * Cilën pronë të bllokojnë. * Pezullimin e përkohshëm të transaksionit nga NJIF-ja në rast të pastrimit të parave. Të marrin parasysh shpejtësinë dhe afatet kohore të pezullimit nga NJIF-ja.   Në fund të diskutimit, dhe nëse është e mundur, trajneri duhet t’u japë studentëve një shembull të një urdhri bllokimi të gjykatës, përgatitur sipas legjislacionit të vendit. | |
| Diapozitivi 20 | Hetimi financiar. Elementi 4: Konfiskimi i të ardhurave të krimit.  Trajneri duhet t’u kujtojë studentëve përkufizimin e “konfiskimit”: që do të thotë heqja përfundimtare e një prone me urdhër gjykate në lidhje me një vepër penale (Konventa e Varshavës e përcakton atë si dënim apo masë).  Të ardhurat konfiskohen me vendim dënimi. Gjykata vendos për sasinë e konfiskuar dhe llojin e konfiskimit. Në rastin e konfiskimit jo me bazë dënimi (civil), aktgjykimi për dënim nuk është i nevojshëm për konfiskimin e të ardhurave, por ka një procedurë civile të posaçme (për shembull, në Irlandë, Mbretërinë e Bashkuar, Slloveni, etj,).  Në rastet kur të ardhurat përbëjnë një element të veprës penale, Gjykata duhet të vendosë për konfiskimin e tyre. Prokurori propozon konfiskimin gjatë gjykimit dhe nëse Gjykata nuk merr vendim, kjo përbën shkak për apelim. Nëse legjislacioni e lejon, konfiskimi është gjithashtu i mundur pa vendim dënimi, me përfundimin e procesit penal (për shembull, për shkak të vdekjes së të pandehurit apo kur vepra penale bëhet e ndalueshme me ligj statute barred).  Gjithsesi, konfiskimi i të ardhurave është i mundur kur prona sigurohet përkohësisht. Ndryshe ka pasur shumë raste kur në fund të procedurës penale, autori nuk ka pasur më prona, sepse i ka disponuar apo fshehur ato.  Trajneri duhet t’u shpjegojë pjesëmarrësve dispozitat ligjore kombëtare për konfiskimin – shih, Konventa e Varshavës, Neni 3, dhe Direktiva 2014/42/BE Neni 4, 6 dhe 9?  Trajneri duhet të diskutojë çështjen e konfiskimit në rastet kur procesi pushohet (për shembull, vdekja e të pandehurit).  Direktiva 2014/42/BE, Neni 4 (Konfiskimi)   1. Shtetet Anëtare marrin masat e nevojshme për të bërë të mundur konfiskimin në tërësi, ose pjesërisht, të mjeteve dhe të ardhurave apo pronës, vlera e të cilave u korrespondon mjeteve apo të ardhurave të tilla, me kusht që të ketë një dënim të formës së prerë për një vepër penale, që mund të rezultojë nga procesi në mungesë. 2. Kur konfiskimi në bazë të paragrafit 1 nuk është i mundur, të paktën kur një pamundësi e tillë është rezultat i sëmundjes apo fshehjes së personit të dyshuar apo të akuzuar, Shtetet Anëtare marrin masat e nevojshme për të bërë të mundur konfiskimin e mjeteve dhe të ardhurave në ato raste kur procesi penal ka filluar për një vepër penale e cila ka gjasa të shkaktojë drejtpërdrejt apo tërthorazi, përfitim ekonomik, dhe kur një proces i tillë mund të kishte çuar në dënim penal, nëqoftëse personi i dyshuar apo i akuzuar do të kishte qenë në gjendje të gjykohej.   Direktiva 2014/42/BE, Neni 6 (Konfiskimi i pronës së një pale të tretë): Shih pjesën 2.3.  Direktiva... Neni 9 (Konfiskimi dhe ekzekutimi efektiv)  Shtetet Anëtare duhet të marrin masat e nevojshme për të bërë të mundur zbulimin dhe gjurmimin e pronës që do të bllokohet dhe konfiskohet edhe pas një dënimi të formës së prerë për një vepër penale, apo pas procesit në zbatim të Nenit 4(2) dhe për të siguruar ekzekutimin efikas të një urdhri konfiskimi, kur një urdhër i tillë është dhënë ndërkohë.  Konventa e Varshavës, Neni 3, (masat e konfiskimit) masat e nevojshme për të konfiskuar mjetet e kryerjes së veprës dhe të ardhurat apo pronën, vlera e të cilës u korrespondon të ardhurave të tilla dhe pronës së pastruar.   1. (rezerva për pastrim parash – shih 9/4 + tatimi i shmangur )   Palët mund të parashikojnë konfiskimin e detyruar në lidhje me vepra të kundërligjshme që janë subjekt i regjimit të konfiskimit. Palët mundet që në këtë dispozitë të përfshijnë sidomos veprat e pastrimit të parave, trafikun e lëndëve narkotike, trafikimin e qenieve njerëzore dhe çdo vepër tjetër të rëndë. | |
| Diapozitivi 21 | Kur një pretendim për pronë bëhet i zbatueshëm në procedurë penale, për shkak të dëmeve të pësuara si pasojë e veprës penale, ai ka precedencë ndaj konfiskimit të të ardhurave. Pala e dëmtuar mund të bëjë kërkesë për pronën në të njëjtën kohë që bën ankesë në polici në lidhje me veprën penale. Gjykata duhet të vendosë për një kërkesë të tillë, përveç rasteve kur një vendimmarrje e tillë do të zgjaste në mënyrë disproporcionale procedurën penale, rast në të cilin pala e dëmtuar udhëzohet të bëjë një padi civile. Nëse Gjykata vendos për kërkesën, të ardhurat e konfiskuara përdoren për të paguar në fillim dëmshpërblimin dhe pastaj pjesa e mbetur e të ardhurave të paligjshme bëhet pjesë e buxhetit.  Cilat janë dispozitat përkatëse kombëtare?  Direktiva 2014/42/BE, Neni 8 (Mbrojtjet)  10.   Kur, si rezultat i një vepre penale, viktimat kanë pretendime ndaj personit që është subjekt i masës së konfiskimit, parashikuar nga kjo Direktivë, Shtetet Anëtare marrin masat e nevojshme për të siguruar që masa e konfiskimit të mos i pengojë këto viktima që të kërkojnë kompensim për kërkesat e tyre. | |
| Diapozitivi 22 | Përvoja në praktikë tregon se të provosh origjinën kriminale të pronës së një shkelësi të ligjit në shumë raste shumë e vështirë, ose e pamundur.  Futja e kalimit të barrës së provës në lidhje me origjinën e pronës (jo të fajit!) është promovuar nga instrumentet ligjore ndërkombëtare, duke përfshirë Konventën e Varshavës dhe Direktivën 2014/42/BE. Disa vende po i përdorin zgjidhje të tilla në praktikë. Gjithashtu jurisprudenca e Gjykatës Evropiane për të Drejtat e Njeriut konfirmon se një qasje e tillë në kushte specifike është në përputhje me standardet e të drejtave të njeriut të Konventës Evropiane për të Drejtat e Njeriut: e drejta për një gjykim të drejtë, prezumimi i pafajësisë dhe mbrojtja e pronës, Neni 1 i Protokollit Nr. 1 të Konventës Evropiane(Shih çështja *Minelli kundër Zvicrës*, 1983, çështja *Salabiaku kundër Francës*, 1988, çështja *Murray kundër Mbretërisë së Bashkuar,* 1996, çështja *Saunders kundër MB*, 1996, çështja *Welch kundër MB*, 1995, çështja *Phillips kundër MB*, 2001, etj,).  Direktiva e re 2014/42/BE për bllokimin dhe konfiskimin e mjeteve dhe të ardhurave të krimit në Bashkimin Evropian ka zëvendësuar dispozitat përkatëse të Nenit 3 të Vendimit Kuadër 2005/212/JHA për konfiskimin e të ardhurave, mjetet dhe pronat e lidhura me krimin, që parashikonin tre qasje të mundshme për Shtetet Anëtare në lidhje me konfiskimin e zgjeruar. Direktiva i detyron Shtetet Anëtare të rregullojnë konfiskimin e zgjeruar: kur një gjykatë është e bindur se një pronë është rezultat i një sjelljeje kriminale, për shembull, kur vlera e pronës nuk është proporcionale me të ardhurat e ligjshme të një personi të dënuar.  Konfiskimi jo me dënim (civil): Ndërsa Vendimi Kuadër 2005/212/JHA në Nenin 3/4 parashikonte opsionin që Shtetet Anëtare mund të përdorin procedura të tjera nga procedurat penale për t’ia hequr autorit të krimit pronën në fjalë, Direktiva nuk e ka më një dispozitë të tillë të qartë, përveç në recitalin e saj.10.  Trajneri duhet të shpjegojë dispozitat e brendshme ligjore për konfiskimin e zgjeruar dhe /ose konfiskimin civil – shih, Konventën e Varshavës, Neni 3/4 dhe Direktivën 2014/42/BE, Neni 5?  Direktiva 2014/42/BE, Neni 5 (Konfiskimi i zgjeruar)  Shtetet Anëtare duhet të miratojnë masat e nevojshme për të bërë të mundur konfiskimin, ose të plotë ose të pjesshëm, të pronës që i takon një personi të dënuar për një vepër penale që ka gjasa, drejtpërdrejt apo tërthorazi, të krijojë përfitime ekonomike, kur një gjykatë, në bazë të rrethanave të çështjes, duke përfshirë faktet specifike dhe provat e disponueshme të tilla si vlera e pronës, e cila është shproporcionale me të ardhurat e ligjshme të personit të dënuar, bindet se prona në fjalë e ka burimin në sjelljen kriminale.  Konventa e Varshavës, Neni 3/4. Çdo palë merr masa legjislative apo të tjera që mund të jenë të nevojshme në lidhje me një vepër apo vepra të rënda, sikurse përcaktohen nga ligji i vendit, për të kërkuar që një shkelës të tregojë origjinën e të ardhurave të pretenduara apo pronat e tjera që kanë gjasa të konfiskohen, në masën që një kërkesë e tillë përputhet me parimet e ligjit të saj të brendshëm.  Vini re: sipas paragrafit 4 të Nenit 53, Shteti mund të deklarojë një rezervë ndaj përdorimit të kësaj dispozite.  Vendimi Kuadër 2005/212/JHA për konfiskimin e të ardhurve, mjeteve dhe pronave të lidhura me krimin (Neni 3, të drejta e zgjeruara të konfiskimit).   1. Çdo Shtet Anëtar duhet minimumi të miratojë masat e nevojshme për të bërë atë të mundur, në rrethanat e përmendura në paragrafin 2, konfiskimin, ose plotësisht ose pjesërisht, të pronës që i përket një personi të dënuar për një shkelje të ligjit, 2. Të kryer brenda kuadrit të një organizate kriminale, sikurse përcaktohet në Veprimin e Përbashkët 98/733/JHA të 21 dhjetorit 1998, për ta bërë vepër penale pjesëmarrjen në një organizatë kriminale në Shtetet Anëtare të Bashkimit Evropian[(5)](http://eur-lex.europa.eu/legal-content/en/TXT/?uri=CELEX:32005F0212#ntr5-L_2005068EN.01004901-E0005), kur vepra mbulohet nga:   Vendimi Kuadër i Këshillit 2000/383/JHA (falsifikimi i eurove), Vendimi Kuadër i Këshillit 2001/500/JHA (pastrimi i parave, konfiskimi i të ardhurave), Vendimi Kuadër i Këshillit 2002/629/JHA (trafikimi i qenieve njerëzore), Vendimi Kuadër i Këshillit 2002/946/JHA (hyrja, transiti dhe banimi i paautorizuar), Vendimi Kuadër i Këshillit 2004/68/JHA (pornografia me fëmijë), Vendimi Kuadër i Këshillit 2004/757/JHA, (trafikimi i lëndëve narkotike).   1. Që mbulohet nga Vendimi Kuadër i Këshillit 2002/475/JHA i 13 qershorit 2002 për luftën ndaj terrorizmit,   Me kusht që veprat penale, sipas Vendimeve Kuadër të përmendura më lart,   * Për vepra të tjera nga pastrimi i parave të jenë të dënueshme me dënime penale prej maksimumi të paktën nga 5 deri në 10 vite burg, * për pastrimin e parave, të jenë të dënueshme me dënime penale prej maksimumi nga të paktën 4 vite burg * dhe vepra të jetë me natyrë të tillë që të prodhojë përfitime financiare.  1. Çdo Shtet Anëtar merr masat e nevojshme për të bërë të mundur konfiskimin sipas këtij Neni të paktën: 2. Kur një gjykatë e brendshme, bazuar në fakte specifike, bindet plotësisht se prona në fjalë ka ardhur nga aktivitetet kriminale të personit të dënuar gjatë një periudhe përpara dënimit për veprat e përmendura në paragrafin 1, që gjykohet i arsyeshëm nga Gjykata në rrethanat e rastit në fjalë, ose, nga ana tjetër, 3. Kur një gjykatë e brendshme, bazuar në fakte specifike bindet plotësisht se prona në fjalë ka ardhur nga aktivitete të ngjashme kriminale të personit të dënuar gjatë një periudhë përpara dënimit për veprën e përmendur në paragrafin 1, që gjykohet i arsyeshëm nga Gjykata në rrethanat e rastit në fjalë, ose, nga ana tjetër, 4. Kur provohet se vlera e pronës është disproporcionale me të ardhurat e ligjshme të personit të dënuar dhe një gjykatë e brendshme, bazuar në të dhëna specifike, bindet plotësisht se prona në fjalë ka ardhur si rezultat i aktivitetit kriminal të atij personi të dënuar. 5. Çdo Shtet anëtar mund të marrë parasysh edhe miratimin e masave të nevojshme për t’i dhënë mundësi të konfiskojë, në përputhje me kushtet e parashikuara në paragrafët 1 dhe 2,ose plotësisht ose pjesërisht, pronat e përftuara nga të afërmit më të ngushtë të personit në fjalë dhe pronën e transferuar një personi juridik në lidhje me të cilin personi në fjalë – që ka vepruar vetëm ose në bashkëpunim me të afërmit më të ngushtë – ka një ndikim kontrollues. E njëjta vlen edhe nëse personi në fjalë merr një pjesë të rëndësishme të të ardhurave të personit juridik.   4.   Shtetet Anëtare mund të përdorin procedura të tjera nga procedurat penale për t’i hequr autorit të krimit pronën në fjalë. | |
|  | Elementët e hetimit financiar: Administrimi i pronës së bllokuar/konfiskuar.  Shënim për trajnerin: Kjo është një temë e rëndësishme për ta shqyrtuar, por duhet vetëm të përmendet.  Trajneri duhet t’u japë informacion nxënësve për autoritetin përgjegjës dhe rregullat përkatëse të administrimit të pronës së bllokuar/konfiskuar. Të drejtat për të shitur pronën e bllokuar?  Direktiva 2014/42/BE, Neni 10 (Administrimi i pronës së bllokuar dhe konfiskuar).   1. Shtetet Anëtare marrin masat e nevojshme, për shembull, duke ngritur zyra të centralizuara, një grup zyrash të specializuara apo mekanizma të barasvlershme, për të siguruar administrimin e duhur të pronave të bllokuara, me idenë e konfiskimit të mundshëm më vonë. 2. Shtetet Anëtare duhet të sigurojnë që masat e përmendura në paragrafin 1 të përfshijnë mundësinë për të shitur apo transferuar pronën, kur është e nevojshme. 3. Shtetet Anëtare duhet të shohin mundësinë e marrjes së masave që lejojnë që prona e konfiskuar të përdoret për interesa publike apo qëllime sociale.   Konventa e Varshavës, Neni 6 (Administrimi i pronës së bllokuar apo sekuestruar): masa për të siguruar administrimin e duhur të pronës së bllokuar apo sekuestruar. | |
| Diapozitivi 26 | Elementët e hetimit financiar: Të dhënat dhe Statistikat  Është me rëndësi të mbahen evidenca dhe statistika për vlerën e çmuar të përfitimit/dëmtimit të pronës shkaktuar nga vepra penale; për propozimet për urdhër bllokimi; dhënien e urdhrave të bllokimit; pronën e bllokuar në vend dhe jashtë vendit; vendimet për konfiskimin dhe vlerën; konfiskimin e kryer; kërkesat e hapura që duhen ekzekutuar; ndihmën e ndërsjellë ligjore (bazën ligjore (Konventa e Varshavës dhe të tjera për: kërkesat hyrëse/dalëse për të dhëna bankare,urdhrat e bllokimit, prona të bllokuara, urdhra konfiskimi, prona të konfiskuara, ndarjen e pasurive).  Të dhëna të tilla nevojiten për të monitoruar zbatimin e bllokimit dhe konfiskimit të të ardhurave të krimit, dhe për të përmirësuar kuadrot institucionalë dhe/ose ligjorë, nëse rezultatet nuk janë ato që priten.  Në disa raste, detyrimi për raportim vendoset nga instrumentet ndërkombëtare dhe organet monitoruese, të tilla si MONEYVAL ose GRECO.  Trajneri duhet t’u shpjegojë nxënësve situatën në lidhje me të dhënat e mbajtura për (bazën ligjore):   * hetimin financiar dhe vlerën e përfitimit/të ardhurave të pronës. * Urdhër bllokimin dhe vlerën e pronës së bllokuar (në vend dhe jashtë vendit). * Administrimin (dhe disponimin) e pronës së bllokuar. * Vendimin dhe vlerën e konfiskimit. * Vendimet dhe vlerën e konfiskimit të bërë. * Ekzekutimet në pritje të vendimeve të konfiskimit. * Bashkëpunimin ndërkombëtar – ndihma e ndërsjellë ligjore në qasjen në të dhënat bankare (të dhëna për mbajtësin e llogarisë, transaksionet dhe urdhrin për monitorim), për urdhrat e bllokimit, konfiskimit dhe ndarjes së pasurive.     A janë të centralizuara dokumentet tuaja?  Nëse jo, a bashkëpunojnë institucionet tuaja përkatëse (policia, prokuroria, gjykatat, NJIF-ja) në mbledhjen e të dhënave dhe paraqitjen e tyre në, për shembull, raportet vjetore?  Trajneri duhet të paraqesë statistika në lidhje me numrin e veprave penale, numrin e veprave të pastrimit të parave dhe veprave të krimit kibernetik.  Direktiva 2014/42/BE, Neni 11 (Statistika)   1. Shtetet Anëtare mbledhin rregullisht të dhëna gjithëpërfshirëse nga autoritetet përkatëse. Statistikat e mbledhura i dërgohen Komisionit çdo vit dhe përfshijnë: 2. Numrin e urdhrave të ekzekutuara të bllokimit; 3. Numrin e urdhrave të ekzekutuar të konfiskimit; 4. Vlerën e çmuar të pronës së bllokuar, të paktën të pronës së bllokuar me idenë e konfiskimit të mundshëm më vonë në 5. Kohën e bllokimit ; 6. Vlerën e çmuar të pronës së siguruar në kohën e konfiskimit. 7. Shtetet Anëtare gjithashtu dërgojnë çdo vit statistikat e mëposhtme në Komision, nëse i kanë të disponueshme në nivel qendror në Shtetin anëtar në fjalë: 8. Numrin e kërkesave për urdhra bllokimi që duhen ekzekutuar në një Shtet anëtar tjetër; 9. Numrin e kërkesave për urdhra konfiskimi për t’u ekzekutuar në një Shtet anëtar tjetër; 10. Vlerën apo vlerën e çmuar të pronës së përftuar pas ekzekutimin në një Shtet anëtar tjetër. 11. Shtetet Anëtare duhet të përpiqen të mbledhin të dhënat e përmendura në paragrafin 2 në nivel qendror. | |
| Diapozitivat 27-29 | Kryerja e hetimeve financiare paralelisht me hetimet penale kërkon bashkëpunimin midis agjencive të ndryshme (prokurori, njësitë brenda policisë – njësia e krimit kibernetik, njësia e hetimit financiar, etj.) dhe Njësisë së Inteligjencës Financiare (NJIF) në rastet e pastrimit të parave.  Është e rëndësishme të kuptohen rolet, përgjegjësitë dhe të drejtat e agjencive/njësive të tilla sipas legjislacionit kombëtar, me qëllim për të qenë në gjendje të mbështeten në sinergjinë e bashkëpunimit.  Një protokoll bashkëpunimi për çështje praktike mund të merret parasysh për të adresuar çështje të tilla si ndarja e informacionit, fluksi i informacionit, ndarja e detyrave, forma të tilla si grupe pune, hetime të përbashkëta, takime të rregullta, etj.  Trajneri duhet të japë informacion për situatën në vend në lidhje me:   * Njësitë e specializuara në polici/prokurori/gjykata. * Hetimin financiar. * Krimin kibernetik. * Provat elektronike (kriminalistike) * Pastrimin e parave * Njësinë e administrimit të pronave të bllokuara/konfiskuara. * Bashkëpunimin midis agjencive nën kryesinë e prokurorisë. * Qasja me task force të kryesuar nga prokurori, pjesëmarrje e policisë, shërbimit tatimor, NJIF-ja, të tjerë (ekspertët e kontabilitetit, ekspertët kibernetikë, etj). * Dispozitat përkatëse ligjore për qasjen me task forcë. | |
| Diapozitivi 31 | Hetimi financiar dhe pastrimi i parave mund të kenë ndërveprim specifik të ndërsjellë.  Hetimi penal dhe hetimi financiar mund të shpien në identifikimin e tipologjive të pastrimit të parave[[9]](#footnote-9) (teknika për fshehjen e origjinës së parave) dhe si rrjedhojë në elementë të veprës penale të pastrimit të parave. Kur përmbushen kushte të tilla, NJIF-ja mund të angazhohet dhe mund të përdorë të drejtat e saj. Në rastet e krimit kibernetik apo krimit online, është me rëndësi të fokusoheni tek elementët e mundshëm të pastrimit të parave, duke përfshirë tipologjitë e pastrimit të parave online (shih leksionet për tipologjitë e fluksit të parave kriminale online). Në këto raste, NJIF-ja mund të kontribuojë me aftësitë e saj analitike të të dhënave financiare (bankare), si edhe me shtyrjen e shpejtë të transaksioneve, si në vend edhe jashtë vendit.  Sikurse u tha në lidhje me elementin e parë të hetimit financiar në këtë prezantim, kriminelët janë të prirë t’i mbulojnë burimet e të ardhurave kriminale dhe t’i riinvestojnë fitimet kriminale në ekonominë e ligjshme, kështu që gjatë hetimit financiar, duhet të ndiqen edhe tipologjitë e pastrimit të parave.  Vlera e transaksioneve të dyshimta identifikohet nga NJIF-ja. Duke bërë analiza të mëtejshme, mund të përcaktohet lidhja me veprat bazë, ndonëse nuk është e nevojshme të provohet lidhja me një vepër konkrete penale. Prandaj nuk kërkohet të identifikohet me saktësi dhe të provohet vlera e të ardhurave kriminale nga një vepër konkrete bazë. Konsiderohet se të ardhurat nga një vepër bazë bëhen subjekt (mjet) i veprës së pastrimit të parave (sikurse u diskutua në lidhje me elementin e dytë të hetimeve financiare në këtë prezantim).  Gjithashtu duke analizuar transaksionet bankare dhe lidhjet e një të dyshuari në rastin e pastrimit të parave, mund të zbulohen llogari të tjera të rëndësishme bankare dhe prona (siç u përmend në lidhje me elementin e tretë të hetimeve financiare në këtë prezantim). Angazhimi i NJIF-së mund të jetë shumë i dobishëm në rastin kur hetimi financiar tregon dyshime edhe për pastrim parash përveç veprës së shkeljes së ligjit (veprës bazë).  Përveç qasjes nga NJIF-ja në të dhënat bankare në vend dhe jashtë, dhe aftësisë së saj analitike, është me rëndësi gjithashtu të merret parasysh e drejta e NJIF-së për të shtyrë në kohë transaksionet bankare si në vend edhe jashtë tij. Një mundësi e tillë mund të merret parasysh në lidhje me elementin e katërt të hetimeve financiare, sikurse diskutohet në këtë prezantim.  Kjo temë do të diskutohet më me hollësi në leksionin për NJIF-të. | |
| Diapozitivi 32 | Nga ana tjetër, legjislacioni kundër pastrimit të parave ofron një seri masash parandaluese që i japin mundësi NJIF-së të identifikojë dhe analizojë transaksionet e dyshimta që raportohen nga institucionet e detyruara të raportonë (bankat, zyrat e këmbimit dhe subjekte të tjera). Bazuar në analiza të tilla, mund të identifikohen tipologjitë e pastrimit të parave, që shpien në dyshimin për pastrim parash nga një apo disa persona të caktuar. Në këto raste, sistemi i parandalimit mund të bëhet shkak, bazuar në raportet e bankave dhe subjekteve të tjera dhe më pas nga NJIF-ja, për hetim penal të një vepre bazë nga policia dhe prokuroria. Kjo është veçanërisht e rëndësishme në rastet e krimit online, duke përfshirë krimin kibernetik, kur reagimi në kohë mund të jetë thelbësor për të identifikuar kriminelin dhe siguruar të ardhurat e krimit.  Në këto raste, informacioni i NJIF-së (inteligjenca) do të ishte thelbësor për të nisur hetime penale dhe financiare. Shtyrja e përkohshme (administrative) e një transaksioni nga NJIF-ja (në vend dhe jashtë tij) do të plotësohej me urdhrin e bllokimit nga gjykata në një proces penal dhe kërkesa për ndihmë të ndërsjellë ligjore në rastet e krimit ndërkufitar.  Trajneri duhet t’i përdorë këto diapozitiva për të shpjeguar marrëdhënien e ndërlidhur midis rolit të NJIF-së dhe rolit të policisë/prokurorit, sikurse diskutohet më lart, rolin e NJIF-së përfshin monitorimin dhe hetimin e transaksioneve të dyshimta për të identifikuar aktivitetet e pastrimit të parave. Hetimet penale dhe hetimet financiare ndjekin aktivitetet kriminale dhe të ardhurat nga krimi. Të ardhurat nga krimi zakonisht pastrohen në një farë mënyre, dhe fondet e pastruara në shumë raste përdoren si mjete për kryerjen e krimeve të tjera. Prandaj trajneri duhet të shpjegojë se, sikurse tregohet në këtë diagram, puna e NJIF-së dhe policisë/prokurorëve është e lidhur ngushtësisht. | |
| Diapozitivi 33 | Ndërveprimi midis një hetimi financiar dhe NJIF-së duhet të merret parasysh dhe përfitimet e tij të shtjellohen. Megjithatë, varet nga legjislacioni i vendit dhe jurisprudenca (aktgjykimet përkatëse?) për elementët e nevojshëm të veprës penale të pastrimit të parave. Dhe gjithashtu nga statusi dhe të drejtat e njësisë së inteligjencës financiare (NJIF).  Trajneri duhet ta drejtojë diskutimin me nxënësit, duke mbuluar këtë dhe çështje të tjera:   * Në praktikë, a rezulton hetimi financiar në akuzë për pastrim parash? * A mund të jenë akuzat për pastrim parash më efikase se sa akuzat për veprën bazë? Çështje provash! * Cilët janë tipologjitë e rëndësishme të pastrimit të parave në vepra (bazë) të ngjashme në praktikë? * A mund të përdoren të dhënat e NJIF-së si prova në një proces penal në gjykatë?   Për shkak se NJIF-të mbajnë të dhëna që zakonisht paraqiten përmes raporteve për transaksione të dyshimta/raporteve për aktivitet të dyshimtë, besueshmëria e tyre është e paprovuar. RTD-të përfaqësojnë dyshimin subjektiv të raportuesit dhe si të tilla mund të jenë me vlerë të papërcaktuar. RTD-të në kontekstin e një hetimi (me rëndësi për të pandehurin/pandehurit) zakonisht konsiderohen si informacion i privilegjuar dhe mund të ketë legjislacione që e përcaktojnë statusin e materialeve të RTD-ve të ngjashme me atë të një informatori konfidencial. Edhe ekzistenca e një RTD-je zakonisht nuk bëhet e njohur.  Megjithatë, materiali i një RTD-je zakonisht është një tregues për një llogari bankare apo institucion financiar nga i cili provat mund të merren drejtpërdrejt në mënyrën e zakonshme. Në disa raste, analistët e NJIF-së kanë dhënë prova të konkluzioneve të tyre në raporte analitike në polici apo prokurori, që tregojnë se si transaksionet financiare kanë evidentuar veç e veç aktivitete të pastrimit të parave. | |
| Diapozitivi 34 | Diskutoni dispozitat e brendshme ligjore dhe jurisprudencën për:   * Hetimet financiare (raport për hetim financiar, qasje në të dhëna bankare – llogari bankare, transaksione, monitorim, përdorim i metodave hetimore (SIMS). * Bllokimin e një transaksioni/prone. * Konfiskimin e të ardhurave kriminale. * Konfiskimin e zgjeruar. * Veprën e pastrimit të parave.   Jepni/diskutoni modele/formularë për:   * Hetimin financiar (raport për hetimin financiar, qasje në të dhëna –llogari bankare, monitorim, përdorimin e një metode të posaçme hetimore (SIMS)). * Urdhër bllokimin dhe propozimin. * Vendimin dhe propozim për konfiskim (pjesë e aktgjykimit?). * Konfiskimin e zgjeruar. * Urdhrin e NJIF-së për bankën për të shtyrë transaksione financiare. | |
| **Ushtrime praktike**  Për këtë leksion nuk janë parashikuar ushtrime praktike. | | |
| **Vlerësimi/Kontrolli i njohurive**  Për këtë sesion nuk është përgatitur ndonjë kontroll njohurish apo vlerësim. | | |

1. FATF (2012), Shënim shpjegues për Rekomandimin 30, paragrafi i 2të.

   Shih gjithashtu: FATF (2012) Raport për çështje operacionale - Udhëzues për hetimet financiare. [↑](#footnote-ref-1)
2. Konventa për Pastrimin, Kontrollin, Sekuestrimin dhe Konfiskimin e të Ardhurave të Krimit dhe Financimin e Terrorizmit, CETS 198, 16.05.2005. [↑](#footnote-ref-2)
3. Konventa për Pastrimin, Kontrollin, Sekuestrimin dhe Konfiskimin e të Ardhurave të Krimit, Strasburg, ETS 141, 8.11.1990. [↑](#footnote-ref-3)
4. Shih Europol: 2016 Vlerësimi i Kërcënimit të Krimit të Organizuar përmes Internetit (IOCTA):

   <https://www.europol.europa.eu/activities-services/main-reports/internet-organised-crime-threat-assessment-iocta-2016> [↑](#footnote-ref-4)
5. Propozimi për një Direktivë që të ndryshojë Direktivën (BE) 2015/849 për parandalimin e përdorimit të sistemit financiar për qëllimet e pastrimit të parave apo financimin e terrorizmit dhe ndryshimin e Direktivës 2009/101/KE synon të rregullojë monedhat virtuale duke i detyruar ofruesit e shërbimeve të shkëmbimit dhe ofruesit e kuletave ruajtëse të bashkëpunojnë me NJIF-të. [↑](#footnote-ref-5)
6. Shih, Aktgjykimin e Gjykatës Evropiane të Drejtësisë C-264/14, 22 tetor 2015. [↑](#footnote-ref-6)
7. Normalisht duhet të bëhet një përpjekje për të zbuluar llogaritë bankare të të dyshuarit gjatë hetimit. Nëse kjo gjë nuk ka sukses, ka një standard ndërkombëtar për dhënien e informacionit për llogarinë bankare të një krimineli (shih nenin 7 dhe 17 të Konventës së Varshavës në Kapitujt 2.3 dhe 2.5.1). Në disa vende, praktika e gjykatës nuk lejon të bëhen kërkesa të tilla me përdorim të përgjithshëm për momentin. [↑](#footnote-ref-7)
8. Nëse legjislacioni e lejon konfiskimin e zgjeruar të të ardhurave me kalim të barrës së provës, përcaktohen elementët shtesë dhe në bazë të kësaj mund të nxirret përfundimi se prona e shkelësit të ligjit, e cila e tejkalon pronën e raportuar ligjërisht brenda një periudhe kohore, rezulton nga vepra penale. [↑](#footnote-ref-8)
9. FATF-i dhe NJIF-të botojnë tipologjitë e pastrimit të parave. Shih uebsajtin e FATF-it në <http://www.fatf-gafi.org/publications/?hf=10&b=0&q=typologies&s=desc(fatf_releasedate)> [↑](#footnote-ref-9)